qundao/data-zh-poetry huggingface dataset:
侍家大人宿邹氏山庄
作者：杨圻
朝代：清
体裁：古风

溪山雪花下，湖里野船迟。鸣橹不可见，寒云水间之。前村人语暮，茅屋烟火滋。隔浦渔灯白，茫茫何处期。
侍将军登快哉亭
作者：杨圻
朝代：清
体裁：五言律诗

桃花烟浪里，兵马此登楼。落日山无尽，东风江自流。逢春惊久客，多难惜清游。不敢题诗句，苏公在上头。
信阳山中
作者：杨圻
朝代：清
体裁：七言绝句

信阳山色郁嵯峨，日暮天寒感慨多。呼共残兵同一醉，开门大雪下黄河。
偃师早发
作者：杨圻
朝代：清
体裁：五言律诗

云海苍茫里，狐裘冰雪间。西辞洛阳道，一宿虎牢关。上马见残月，开门向乱山。中原苦征战，只有老僧閒。
偕内子游北山晚至连珠洞小憩
作者：杨圻
朝代：清
体裁：五言律诗

暮入北峰寺，云深不闭关。欲看岩嶂色，不出户庭间。丹桂自开落，秋天月满山。何当弃家室，与子驻朱颜。
偕小男登佛香阁秋望遂宿昆明湖上·其一
作者：杨圻
朝代：清
体裁：五言律诗

波上夕阳尽，杳然岩壑幽。暮山随苑转，湖水入城流。高枕远闻雨，捲帘先觉秋。悠悠话遗事，西北此高楼。
偕小男登佛香阁秋望遂宿昆明湖上·其二
作者：杨圻
朝代：清
体裁：五言律诗

鸟语竹林暮，清秋山寂然。身閒人似燕，诗瘦自疑仙。画寝生云暖，疏灯隔水鲜。葛衣如放鹤，处处有春天。
偕西友郑逊夜饮海上
作者：杨圻
朝代：清
体裁：五言律诗

浩荡鱼龙气，荒哉万里游。潮平风月夜，人醉海山楼。秋尽五溪热，家遥八口愁。为君解宝剑，一起舞龙湫。
偕霞客至花市买梅夜来半放几案生幽共话十二年前事所思在故园池阁间
作者：杨圻
朝代：清
体裁：古风

梅花如红妆，岁寒伴君子。若在山林间，老去转幽媚。对之忆江南，旧事隔一纪。当时新嫁娘，双宿梅花里。雪窗晴更寒，娇郎呼不起。起来画长眉，春镜呵云水。额黄试新妆，姑嫜一见喜。久辞石花林，负此溪山美。仰想锦绣谷，幽香满案几。何逊骨虽老，清狂犹如此。何如归去来，尘事一脱屣。
偶成
作者：杨圻
朝代：清
体裁：五言律诗

招隐宁论命，成名诬及身。青山开醉眼，红袖近诗人。酒贵客还众，花肥地不贫。邻翁非我类，慰问意相亲。
傅作义邀题戚继光庙联
作者：杨圻
朝代：清
体裁：联

倘今之世而生其人，岂不大快；照这样事必有一日，且等几年。
儿子垂钓得鱼客至遂留饮妇就溪水洗鱼烹之余自煮酒竹间劳琐为乐
作者：杨圻
朝代：清
体裁：五言律诗

钓得鲳鱼美，欢哗稚子呼。敲门闻客至，留客入村沽。秋水洗菰菜，松柴爆竹炉。磨刀劳玉手，钏影落清渠。
元宵偕妇登天韵楼
作者：杨圻
朝代：清
体裁：五言律诗

细语惊云汉，笙歌天际催。共看元夜月，一上最高台。钿响千车疾，珰明万炬来。衣香纷莫辨，隔坐放江梅。
元宵后一日与夏用卿潘燕生说佛纪梦有作
作者：杨圻
朝代：清
体裁：古风

我也飘然来，与我偶相值。万象已在囿，百年守一宅。欲游八表外，郁郁不得出。太虚本我体，今也忽隔塞。白骨埋红尘，不知经几劫。北邙有姓名，摩挲土花碧。而我今忽在，他时今亦昔。我观锦绣中，骷髅如雪白。因以争富贵，谥之曰功绩。区区受荣名，殷勤托方策。似闻槐南战，未竟岩下弈。宇宙有时尽，一钱皆不值。何况庐舍中，主人已如客。江国春多寒，夜静似太极。梦入山水间，所向皆绝壁。举头云忽破，寒月照松雪。清风时有声，微雪坠松隙。披衣出云背，青冥通一息。山中一老人，苍然坐白石。问之笑不言，授我书一册。既醒乃更悟，其书何必得。其人非他人，何竟不相识。虚霩生太昭，六合我踪迹。
兖州
作者：杨圻
朝代：清
体裁：五言律诗

鞍马来东郡，登城望北辰。九州雄海岱，一剑向风尘。鼓笛春无尽，关山月照人。驱驰非我愿，物候故园新。
入双林寺避雨
作者：杨圻
朝代：清
体裁：古风

经年居南夷，每到双林寺。雨急山欲晚，花落水俱至。閒行青松下，已是翠微里。秋色入僧言，来去问所自。
入谷
作者：杨圻
朝代：清
体裁：五言绝句

秋水落红叶，山村白露湿。时闻虎气腥，知近幽人宅。
八声甘州·南溟秋望
作者：杨圻
朝代：清
体裁：词

冷斜阳深照海山楼，摇落一身秋。看百蛮烟火，三江关塞，风物都收。胡马何时荡尽，清泪洒沧洲。举目无人处，如此神州。佗也蛮夷大长，正韩彭醢后，猛士难求。让书生掉舌，三寸抵貔貅。算兴亡、非关形胜，换谁家、天下在人谋。依然是、云横古垒，山枕寒流。
八声甘州·南溟秋望
作者：杨圻
朝代：清

冷斜阳深照海山楼，摇落一身秋。看百蛮烟火，三江关塞，风物都收。胡马何时荡尽，清泪洒沧洲。举目无人处，如此神州。佗也蛮夷大长，正韩彭醢后，猛士难求。让书生掉舌，三寸抵貔貅。算兴亡非关形胜，换谁家天下在人谋。依然是云横古垒，山枕寒流。
八声甘州·己酉正月二十九梦得句「闲杀流莺外，雨榭风楼」是日为亡妇道清忌日日月如流忽忽十年矣倚甘州一阕
作者：杨圻
朝代：清

一回头往事总悠悠，闲来费追求。算眼穿肠断，花开花落，十度春休。故国春寒万里，昨夜五更头。闲杀流莺外，雨榭风楼。旧日潘郎踪迹，问人间消息，依旧飘流。只年年寒食，海上寄遥愁。正伤心单衣试酒，看铜街歌舞不知愁。家何在，怕听归去，又怕淹留。
八声甘州·己酉正月二十九，梦得句「閒杀流莺外，雨榭风楼」，是日为亡妇道清忌日。日月如流，忽忽十年矣，倚甘州一阕
作者：杨圻
朝代：清
体裁：词

一回头往事总悠悠，閒来费追求。算眼穿肠断，花开花落，十度春休。故国春寒万里，昨夜五更头。閒杀流莺外，雨榭风楼。旧日潘郎踪迹，问人间消息，依旧飘流。只年年寒食，海上寄遥愁。正伤心、单衣试酒，看铜街、歌舞不知愁。家何在、怕听归去，又怕淹留。
八声甘州·金陵
作者：杨圻
朝代：清
体裁：词

听何人吹笛向秋天，酒酣上高楼。见霜林落叶，危城残照，江水寒流。槛外千帆过尽，名利几时休。百战江山在，往事悠悠。此地何来王气，算古今亡国，几度樵讴。枉十年金鼓，猿鸟动清愁。数湘淮、中兴人物，话兴亡、一二尚生留。青山外、满溪风雨，一个归舟。
八声甘州·金陵
作者：杨圻
朝代：清

听何人吹笛向秋天，酒酣上高楼。见霜林落叶，危城残照，江水寒流。槛外千帆过尽，名利几时休。百战江山在，往事悠悠。此地何来王气，算古今亡国，几度樵讴。枉十年金鼓，猿鸟动清愁。数湘淮中兴人物，话兴亡一二尚生留。青山外，满溪风雨，一个归舟。
八归·辛酉冬至夕汉皋客楼感怀
作者：杨圻
朝代：清
体裁：词

加餐健饭，自家调护，荆楚岁晚乍警。短篱照眼南枝放，却忆红窗雪夜，妆残花靓。老去兰成犹万里，算两字、功名画饼。千万看、枕上关山，灯下早霜鬓。塞雁一声过也，云昏水乱，惊起独眠清影。玉人应念，今宵何处，那惯翠樽孤引。最消魂时候，岸上黄昏水楼静。繁华歇、曲终人散，月小山高，江风吹酒醒。
八归·辛酉冬至夕汉皋客楼感怀
作者：杨圻
朝代：清

加餐健饭，自家调护，荆楚岁晚乍警。短篱照眼南枝放，却忆红窗雪夜，妆残花靓。老去兰成犹万里，算两字功名昼饼。千万看枕上关山，灯下早霜鬓。塞雁一声过也，云昏水乱，惊起独眠清影。玉人应念，今宵何处，那惯翠樽孤引。最消魂时候，岸上黄昏水楼静。繁华歇，曲终人散，月小山高，江风吹酒醒。
八月二十八夕作去岁今夕怀夫人永诀唁我之期是日除妇服
作者：杨圻
朝代：清
体裁：五言律诗

结发为夫妇，同心如弟兄。万言先唁我，一梦未逢卿。此后多忧患，何能等死生。去年今月夕，永诀一声声。
八月二十四客来雁台留饮甚欢即席
作者：杨圻
朝代：清
体裁：五言律诗

洗盏入松竹，时时闻叩关。庖厨清涧上，丝竹碧云间。月里行舟楫，烟中见海山。相忘争席罢，共此白鸥閒。
八月初四早梦亡妇道清·其一
作者：杨圻
朝代：清
体裁：五言律诗

苦念竟偿愿，相看喜且悲。艰难容一见，辛苦欲何之。况乃别离久，从今生死知。莫嗟真永诀，同穴可相期。
八月初四早梦亡妇道清·其二
作者：杨圻
朝代：清
体裁：五言律诗

谂余憔悴苦，一至感君情。儿女经年大，干戈隔世惊。宁辞见面死，不愿断肠生。心似沧溟水，波澜不可平。
八月十八钱塘潮盛观者数万人千里而往仆病未能也归客为述盛况赋诗神游天下事固不必身临目睹想当然可矣·其一
作者：杨圻
朝代：清
体裁：五言律诗

海门秋已盛，八月看潮生。咳吐江湖冷，衣裳宇宙清。来时天改色，去后月无声。浩荡胸中气，从今更不平。
八月十八钱塘潮盛观者数万人千里而往仆病未能也归客为述盛况赋诗神游天下事固不必身临目睹想当然可矣·其二
作者：杨圻
朝代：清
体裁：五言律诗

万人空巷出，车骑满沧洲。客意波涛壮，词源江海流。何如舟楫愿，洗尽古今愁。应有枚生笔，波澜不可收。
八骊歌呈玉帅
作者：杨圻
朝代：清
体裁：古风

吾闻天下非无马，不逢伯乐材尽下。又闻伯乐不常有，马也虚生何为者。孚威上将人中龙，相士相马群为空。陇南孔公献八骏，腾骧万里来关东。八匹纯黑色如铁，顾视高秋气横绝。惨淡朝腾青海云，分明夜立天山雪。中原蹀躞苍茫意，满志踌躇来天地。洗出风尘涧洛清，踏开道路肴函翠。北邙百里霜天高，十月农隙屯旌旄。将军秋狝大阅武，千乘万骑连云霄。令下传呼开坚壁，平原飞鞚阵容列。静如云垂与海立，动如长蛇变化疾。两军制胜在先鞭，壁上纵观气屏息。忽看数点草头飞，水过沙平不见迹。此时人马俱无前，鼓角轩昂壮秋色。将军笑顾称龙种，一时河洛声名重。阵前壮士来聚观，帐下名驹皆惊悚。牵来辕门萧萧风，参差磊落殊不同。主人奇才尔奇福，拔尔抑塞之心胸。昔年赤兔事壮缪，千载遇合惊妇童。太宗东平刘黑闼，西破洛阳王世充。昭陵六马垂万古，扫清八荒成大功。人间骏骨何止此，安得所事皆英雄。骊兮得主今谁荐，西望长鸣谢孔融。放马桃林几千秋，眼前致用求骅骝。愿随鞭镫草露布，蹴踏烟云平九州。
六丑·己酉春感
作者：杨圻
朝代：清
体裁：词

总年年寒食，怎便是、今年恨切。一声两声，无情是锦鴂。梦里啼彻。西北长安远，有时回首，但沧波空阔。残阳还向离宫没。水冷昆明，石鲸愁绝。如今辜负芳节。空花陂柳浪，遥恨天末。繁华都歇。有青娥细说。红杏还依旧，谁省识。夜来暗里花发。看枝枝弄影，五更风刮。明明是、玉阶残月。终不似、湖上春寒舞罢，捲帘红雪。芳菲事、都付摧折。怕断红、流向人间去，更成呜咽。
六丑·己酉春感
作者：杨圻
朝代：清

总年年寒食，怎便是今年恨切。一声两声，无情是锦鴂，梦里啼彻。西北长安远，有时回首，但沧波空阔。残阳还向离宫没，水冷昆明，石鲸愁绝。如今辜负芳节，空花陂柳浪，遥恨天末。繁华都歇，有青娥细说。红杏还依旧，谁省识，夜来暗里花发。看枝枝弄影，五更风刮。明明是玉阶残月，终不似湖上春寒舞罢，捲帘红雪。芳菲事，都付摧折。怕断红流向人间去，更成呜咽。
关陵
作者：杨圻
朝代：清
体裁：五言律诗

不有三分势，何劳百战功。寻碑垂涕泪，挂剑拜英雄。樵牧春流外，风沙落日中。至今烟雨里，花草没吴宫。
兴安府苦雨泊舟药王寺十日
作者：杨圻
朝代：清
体裁：五言律诗

兴安城外客，十日阻寒霖。醉眼乾坤小，秋天江海阴。竹寒如顾影，松老欲无心。都听千猿啸，谁怜一客吟。
内园海棠盛开霞客偶赋莫学城南杜工部一生辜负海棠花余乃作海棠晓海棠午海棠夜三诗·其一
作者：杨圻
朝代：清
体裁：古风

春天人早起，翠被和云捲。绿窗红雪高，春色已如乱。池阁夜多雨，花木晓已暖。素手拂清露，幽枝旭日满。浓妆东风里，莫负三月半。
内园海棠盛开霞客偶赋莫学城南杜工部一生辜负海棠花余乃作海棠晓海棠午海棠夜三诗·其三
作者：杨圻
朝代：清
体裁：古风

客去归西园，灯火散芳树。绿窗拥红衾，花睡人不语。月白春夜清，微风落红露。烧烛照高枝，徘徊苔幽处。爱看美人睡，莫惊花梦破。精诚感真宰，连朝无风雨。
内园海棠盛开霞客偶赋莫学城南杜工部一生辜负海棠花余乃作海棠晓海棠午海棠夜三诗·其二
作者：杨圻
朝代：清
体裁：古风

彩云抱曲房，白日烘芳径。亭亭午韵生，鸟下门阁静。既午花亦倦，人意相与永。醉后畏春热，胭脂红更甚。东风无气力，浓睡吹不醒。馀香在锦茵，绿阴护画寝。
再入鸡公山
作者：杨圻
朝代：清
体裁：五言律诗

乱后音书绝，中原事可惊。琴书随劫火，妻子在孤城。鼓角河声壮，关山雪夜明。宁能轻去就，束手不成行。
再挽孟璞
作者：杨圻
朝代：清
体裁：联

草木哀江南，谁惮士龙多笑疾；膏肓耽病榻，非关宋玉有微辞。
再挽水东老人王小航照
作者：杨圻
朝代：清
体裁：联

补史纪方园，实录释群疑，身后是非亡国恨；卫经辟伪学，贻书商得失，眼前烟水六朝人。
再挽潘总理
作者：杨圻
朝代：清
体裁：联

君侯盖治世，贤臣非乱世，能臣生未逢时，有负曲江风度好；赐书以端人，许我不文人，视我言犹在耳，每怀房相诔辞多。
再轶题二首·其一
作者：杨圻
朝代：清
体裁：七言律诗

铁石心肠云水身，飘然鹤氅见丰神。无边烟月难为夜，尽得风流已出尘。林下家门清有福，山中宰相气如春。一帘尽捲罗浮绿，只许幽人共美人。
再轶题二首·其二
作者：杨圻
朝代：清
体裁：七言律诗

几枝照眼水边明，百战还家白发惊。万里春归知有喜，今年花发倍含情。樽前烽火思乡夜，笛里关山出塞声。红萼为怜何逊老，泥人浓笑太憨生。
再过湖口要塞感赋二首·其一
作者：杨圻
朝代：清
体裁：五言律诗

登临伤跃马，此地几称豪。江阁风烟净，秋天顾视高。山川自万古，文藻岂吾曹。若问中原事，千营霜满刀。
再过湖口要塞感赋二首·其二
作者：杨圻
朝代：清
体裁：五言律诗

名耻依刘表，狂能识孔融。歌诗风雪里，江汉莽苍中。事业谁相假，文章我岂穷。书生能及物，不在奏奇功。
再题画梅
作者：杨圻
朝代：清
体裁：七言绝句

苍松白石共相欢，山水之间霜雪寒。若使此花春夏令，冰心铁骨有谁看。
军中寒食
作者：杨圻
朝代：清
体裁：五言律诗

莺啭漳河绿，登台惊远春。风光青眼柳，功业白头人。井邑生流水，烟花共战尘。军中携斗酒，辛苦赏良辰。
军中秋夕
作者：杨圻
朝代：清
体裁：七言绝句

星急风高万马鸣，山头一月照长城。仲宣欲制从军曲，夜采胡笳出塞声。
军中诗·其一
作者：杨圻
朝代：清
体裁：五言律诗

带甲辞东郡，移师救上京。乱山无月色，万马杂风声。贼胆当先破，军心在不平。枕戈看夜象，天际将星明。
军中诗·其三
作者：杨圻
朝代：清
体裁：五言律诗

风急旌旗动，前军正合围。天心洗兵马，人事一戎衣。阵势连山撼，关云带火飞。驰驱劳上将，筹笔继前徽。
军中诗·其二
作者：杨圻
朝代：清
体裁：五言律诗

夜雨黄河急，春星北斗高。万言飞露布，千里肃秋毫。制胜非因战，成功岂自豪。匈奴犹未灭，将士莫辞劳。
军中诗·其四
作者：杨圻
朝代：清
体裁：五言律诗

夜半东风起，军中万马鸣。用兵不在众，捲甲及平明。百战增诗力，三边破竹声。胡天飞鸟绝，不敢近长城。
军中赠徐吉甫叶乃忱娄穆清夏鹤一诸君·其一
作者：杨圻
朝代：清
体裁：五言律诗

众里独憔悴，经年白发侵。山光思洛下，柳色见河阴。浩荡从军气，艰难报主心。犹能轻万里，辛苦向春深。
军中赠徐吉甫叶乃忱娄穆清夏鹤一诸君·其二
作者：杨圻
朝代：清
体裁：五言律诗

借箸惭长策，投鞭壮此行。春流争洗马，关月独闻莺。后乘多佳士，将军重客卿。平生矜意气，所许在交情。
军中送人之长沙
作者：杨圻
朝代：清
体裁：五言律诗

书刺从漫灭，何人识正平。病中惊国破，客里送人行。诗险关形势，途长畏甲兵。霸才今有主，后尔耻成名。
农夫
作者：杨圻
朝代：清
体裁：古风

乱馀民益枯，兵后国益虚。能吏千百来，聚敛尽锱铢。崇朝得百万，笑谓财赋区。东菑有农父，辍耕泣田隅。告余官如篦，不如盗如梳。余闻发浩叹，为言时世殊。在昔乾嘉际，承平物力纾。岁入六千万，减赋尚有馀。百战输今帑，四邻索昔逋。求全非得已，司农仰屋吁。胡越方周急，剜肉忍须臾。呜呼自辛亥，百姓无积储。岂无贤父母，叹息解节符。虽抱二疏贞，何补万骨苏。急流见人心，勇退徒全躯。耒耜胜干戈，安危问匹夫。天下在民心，况当建国初。愿以贡当道，慎勿嗔言迂。
冬至后得家书梅讯因忆故园四绝·其一
作者：杨圻
朝代：清
体裁：五言绝句

房栊深闭门，猿鹤怨清夜。似待主人归，寒梅风雪下。
冬至后得家书梅讯因忆故园四绝·其三
作者：杨圻
朝代：清
体裁：五言绝句

种梅二十年，相忆草堂前。为花披鹤氅，锄破溪山烟。
冬至后得家书梅讯因忆故园四绝·其二
作者：杨圻
朝代：清
体裁：五言绝句

疏红明松萝，寂寞幽枝湿。暗雨自寒香，兰成江上宅。
冬至后得家书梅讯因忆故园四绝·其四
作者：杨圻
朝代：清
体裁：五言绝句

废井颓垣间，故国有消息。怜尔解相思，年年忍风雪。
出关·其一
作者：杨圻
朝代：清
体裁：七言绝句

野王东去不胜愁，海上秋山红叶楼。日落风生行不得，独无人处看沧洲。
出关·其二
作者：杨圻
朝代：清
体裁：七言绝句

萧萧斑马海山间，看尽长城更出关。七十二番征战地，孤云一片至今閒。
出猎曲·其一
作者：杨圻
朝代：清
体裁：五言绝句

雷鼓近黄昏，神鹰坐臂翻。数行归马缓，落日满营门。
出猎曲·其三
作者：杨圻
朝代：清
体裁：五言绝句

日落四山红，归来夜赏功。万人齐醉舞，灯火满沙中。
出猎曲·其二
作者：杨圻
朝代：清
体裁：五言绝句

夜火明山谷，将军猎雪回。美人温酒待，下马捧金杯。
出门见高车二首·其一
作者：杨圻
朝代：清
体裁：古风

出门见高车，峨冠拥貂裘。入门气如虎，按剑登朱楼。绿酒春如海，红粉夜无愁。天地一反掌，满堂新王侯。男儿须得志，今贵复何忧。清宵不肯曙，歌舞无时休。
出门见高车二首·其二
作者：杨圻
朝代：清
体裁：古风

万骨博寸绶，功高名自贤。云台新图画，贵人皆少年。英雄田间来，四顾花如仙。一杯香冰酒，沾唇价万钱。天下多黄金，得之亦偶然。城东故王孙，末坐不敢前。
初夏即事
作者：杨圻
朝代：清
体裁：五言律诗

客去幽鸟落，草堂烟霭生。闭门山在室，洗米得溪声。池月水容夕，红藤香气清。用能此间乐，习静塞聪明。
初夏园林雨后即事
作者：杨圻
朝代：清
体裁：五言律诗

春雨满东皋，溪痕涨一篙。麦香生夏气，水色见秋毫。棋罢鸟声寂，吟成天意高。山妻知客至，洗手摘樱桃。
初春南归汜水车中作
作者：杨圻
朝代：清
体裁：五言律诗

虎牢天下壮，望古一逡巡。风雪诗中画，关山梦里人。天寒常被酒，路远独伤春。便欲觇形势，宁能辞苦辛。
初秋之夕花竹夜凉与霞客话别
作者：杨圻
朝代：清
体裁：五言律诗

岁岁流光换，年年心事违。因君云鬓改，惊我玉颜非。池阁水容夕，星云秋色微。竹窗燃画烛，相对检征衣。
初秋园林即事
作者：杨圻
朝代：清
体裁：五言律诗

棐几落红叶，园林秋色斑。波清鹭鸶立，荷尽水天閒。一客抱琴至，来从乌目山。主人看鹤舞，犹在竹林间。
初秋园林杂兴
作者：杨圻
朝代：清
体裁：五言律诗

静者爱幽密，养心琴史间。微闻荷际雨，远看湖中山。双鹤舞初罢，竹林清昼閒。何须五斗米，中岁早知还。
初至郑州
作者：杨圻
朝代：清
体裁：七言律诗

西征将帅太匆匆，昭义军符驿路通。戍角一城斜照里，兵车千里月明中。寝门画戟传新令，山枕枫阴卧晚风。辛苦十年犹落拓，未妨成败论英雄。
初至黄州呈吴将军·其一
作者：杨圻
朝代：清
体裁：七言律诗

如此人间卧谢安，梅花肥大酒杯宽。云迷江树黄州近，日落山田赤壁寒。愿共英雄同患难，不须妻子问平安。即今横槊临流处，付与他年指点看。
初至黄州呈吴将军·其二
作者：杨圻
朝代：清
体裁：七言律诗

景物萧萧万古情，朝来风雪暮来晴。眼前谈笑自千古，到处江山垂大名。割据纷纷真细事，英雄落落岂虚生。不须泪洒新亭酒，尚有中流击楫声。
别扬州十年矣慕邢自邗来言平山堂梅花盛开因思昔游
作者：杨圻
朝代：清
体裁：五言律诗

忽忆竹西寺，幽梅发古枝。江湖人语远，风雪橹声迟。悟后花微笑，诗成佛已知。十年天下事，重与老僧棋。
别李嘉有
作者：杨圻
朝代：清
体裁：五言律诗

今夜白露下，梧桐微有声。早秋惊远别，多病未成行。羡子能佳士，嗟余但老生。草虫吟到曙，何以慰离情。
前身
作者：杨圻
朝代：清
体裁：七言律诗

前身十世是男儿，今世男儿百不奇。閒向江关飞秀句，醉扪星斗补残棋。生逢世界多亡国，梦见先臣大放辞。宇宙犹堪供睥睨，松风吹髻酒醒时。
剑池铺投宿
作者：杨圻
朝代：清
体裁：五言绝句

隔水寻归径，幽花开涧中。月明敲茅屋，犬吠春山空。
剑门看云
作者：杨圻
朝代：清
体裁：古风

一心入剑门，到此忽色变。危石倾万卷，青天割一线。仰视云争趋，首尾皆不见。亦知云东来，却疑石西旋。西湖如美人，门隙窥半面。窥见巨灵人，驱石与云战。忆昔幼年时，英迈腰脚便。伏而蛇行入，少肥不得转。中途崩巨石，当腰血几溅。众呼不闻声，疑为石所咽。俄顷伏岭巅，拍手争仰羡。筋骨岂偶然，斯乐生旧恋。夜吟纪昔游，山雪落冻砚。
北固山彭杨诸将祠
作者：杨圻
朝代：清
体裁：七言绝句

虎起龙骧各一时，英雄自古致身迟。江山如此仲谋死，帘捲西风看弈棋。
北山
作者：杨圻
朝代：清
体裁：五言律诗

藤上春月白，读书花夜明。半生多乐事，到处有微名。粜米常如市，催租不闭城。居家尘事众，出郭暂心清。
北山春晴即事
作者：杨圻
朝代：清
体裁：五言律诗

阳和晴更暖，不复掩柴扉。细涧春泉满，幽山晓雪微。牛羊搜草卧，蝴蝶逆风飞。贫贱多真乐，烟波甘息机。
北峰
作者：杨圻
朝代：清
体裁：五言律诗

北峰春欲晚，峭壁仰空林。细雨船来去，落花溪浅深。勋名催换鬓，诗酒最惊心。幽鸟不知处，桃源无路寻。
北峰晚归
作者：杨圻
朝代：清
体裁：五言绝句

北峰松雪里，涧水落纷纷。道士相送去，前山生白云。
北峰望大江·其一
作者：杨圻
朝代：清
体裁：七言绝句

平畴翠彩鸟飞飞，万顷江田绣地衣。日落平原红尽处，江南数郡菜花肥。
北峰望大江·其三
作者：杨圻
朝代：清
体裁：七言绝句

龙华会上记前时，偷得仙桃是此儿。松下月明山殿夕，满衣花影上青词。
北峰望大江·其二
作者：杨圻
朝代：清
体裁：七言绝句

一点狼山浸远空，水田平绿晚霞红。菜花更在桃花外，都在江流照落中。
北轩
作者：杨圻
朝代：清
体裁：五言绝句

入夕开北轩，中流风月白。疏雨芰荷香，剪灯读周易。
北邙秋望
作者：杨圻
朝代：清
体裁：七言绝句

暮角喧喧绕洛城，登高远望总伤情。秋原摇落两三骑，閒向寒空试射声。
北郭沈彦民园林落成邀余雨游乞诗奉题·其一
作者：杨圻
朝代：清
体裁：五言律诗

城阴菊花市，因以访渊明。画寝翠微气，风池红叶声。蓝田山尽出，金谷酒知名。羡子能高隐，幽居顾视清。
北郭沈彦民园林落成邀余雨游乞诗奉题·其三
作者：杨圻
朝代：清
体裁：五言律诗

绕郭啼黄鸟，前村开酒楼。绿阴幽草岸，山水一叶舟。清雨间花下，春云夹浪流。沈园地奇胜，于此暂忘忧。
北郭沈彦民园林落成邀余雨游乞诗奉题·其二
作者：杨圻
朝代：清
体裁：五言律诗

行行疏雨里，霭霭见江村。门户饶鱼竹，兰成有小园。秋山意俱远，白鹭水无言。吾异子猷傲，先生休闭门。
北高峰下山
作者：杨圻
朝代：清
体裁：五言律诗

秋山香积晚，古寺烟火稀。飞鸟入红叶，樵人扪翠微。江声鸣屋壁，松影画僧衣。万壑千岩里，知从何处归。
匡山之游裘履尽湿还家妇为料理戏赋
作者：杨圻
朝代：清
体裁：七言绝句

自把归装付细君，曝衣花桁趁斜曛。千金莫惜貂裘湿，换得匡庐万壑云。
匡庐晓发
作者：杨圻
朝代：清
体裁：五言律诗

昔读远公传，今闻东林钟。名山自万古，我辈此游踪。幽寺苍苍晓，朝阳雪满松。拨云开眼界，下有最高峰。
十一月初七余由汉至郑州而吴将军亦由洛至盖陕军憨玉琨已于昨日据洛阳矣是夜南下信阳间关入鸡公山从者余辈数人残军千馀而已既而胡景翼逐憨玉琨据开封进逼信阳天寒士卒冻饥一夕数惊风急月寒山楼不寐赋慰将军·其一
作者：杨圻
朝代：清
体裁：五言律诗

天险今何在，班师战垒边。秋笳哀似笛，塞水乱如弦。绕树卢龙戍，驱兵江海船。短歌行不得，此恨古今怜。
十一月初七余由汉至郑州而吴将军亦由洛至盖陕军憨玉琨已于昨日据洛阳矣是夜南下信阳间关入鸡公山从者余辈数人残军千馀而已既而胡景翼逐憨玉琨据开封进逼信阳天寒士卒冻饥一夕数惊风急月寒山楼不寐赋慰将军·其三
作者：杨圻
朝代：清
体裁：五言律诗

当代论风义，嗟乎惟使君。将兵多益善，奔殿败能军。辽海关山月，中原日暮云。亡秦终必楚，馀子漫纷纭。
十一月初七余由汉至郑州而吴将军亦由洛至盖陕军憨玉琨已于昨日据洛阳矣是夜南下信阳间关入鸡公山从者余辈数人残军千馀而已既而胡景翼逐憨玉琨据开封进逼信阳天寒士卒冻饥一夕数惊风急月寒山楼不寐赋慰将军·其二
作者：杨圻
朝代：清
体裁：五言律诗

慷慨孤忠泪，崎岖百战功。人心洗兵马，天意厄英雄。一雁长云外，千山落日中。愿言从患难，风雪入鸡公。
十五日游香山静宜园长松夹路烟雨幽绝
作者：杨圻
朝代：清
体裁：五言绝句

细雨空山湿，幽草离宫没。千峰云海深，云背一松绿。
十月廿八偕狄姬访河东君墓留题·其一
作者：杨圻
朝代：清
体裁：七言绝句

绛云池阁仰林邱，踯躅苍山水急流。读竟残碑松雪下，手扪空翠湿貂裘。
十月廿八偕狄姬访河东君墓留题·其三
作者：杨圻
朝代：清
体裁：七言绝句

同时才艳名相并，身后湖山福几何。今日横波墓何处，碧溪青嶂是谁多。
十月廿八偕狄姬访河东君墓留题·其二
作者：杨圻
朝代：清
体裁：七言绝句

尚书大事竟糊涂，全局棋从一着输。未必妇言无可用，此君易弁岂全躯。
十月廿八偕狄姬访河东君墓留题·其四
作者：杨圻
朝代：清
体裁：七言绝句

十月霜林红叶酣，清溪之北剑门南。野王下马题名处，捧砚催诗狄小男。
半淞园晚归
作者：杨圻
朝代：清
体裁：五言律诗

日晚游人散，衣香荡绿波。郡楼山月出，江木夜蝉多。野岸来风雨，归舟入芰荷。天涯还独卧，水际起渔歌。
卐字英雄歌
作者：杨圻
朝代：清
体裁：古风

世乱英雄出，地图纷变色。世乱无英雄，我肉人则食。英雄亦败亡，波涛再荡辟。嗟乎英雄人，所至皆浩劫。造物胡不仁，假手演生灭。非欲安宇宙，用心贤圣别。巍巍九仞功，投鼠弗自惜。一喜蝼蚁安，一怒地维折。近年厌见亡国多，曰此鸡虫小得失。不如掀天西北倾，踢翻东南厚坤裂。孤注同尽亦复佳，大智极愚希特勒。
卓本愚至南溟留宴山阁
作者：杨圻
朝代：清
体裁：五言律诗

绝域客能众，樽前万里亲。散衙松吐月，归路鸟呼人。踯躅谁怜夜，风流总为春。酒痕衣莫浣，中有帝京尘。
南乡子·其一
作者：杨圻
朝代：清
体裁：词

花满路，是嘉东。沙登宫殿浪花中。海上艳阳三月里。车如水。十万绿椰青草地。
南乡子·其七
作者：杨圻
朝代：清
体裁：词

何处宿，向山家。乱峰茅屋白云遮。十万松杉春涧里。月轮起。人马夜闻争渡水。
南乡子·其三
作者：杨圻
朝代：清
体裁：词

岩壑畔，有楼台。家家笑语翠微开。万绿阴中红阁子。秋如水。夜半卸妆山月里。
南乡子·其九
作者：杨圻
朝代：清
体裁：词

芳甸晚，蹴球天。万人齐坐绿阴边。蹙口一声人尽散。衣香乱。海面夕阳潮上岸。
南乡子·其二
作者：杨圻
朝代：清
体裁：词

残照下，倚楼看。珍珠帘子玉栏干。寂寂水榕花落尽。香成阵。红雪晚来深一寸。
南乡子·其二十
作者：杨圻
朝代：清
体裁：词

印度会，比龙华。金铙铜鼓杂鸣笳。草际千灯花乱影。暗相引。一径深深铺满锦。
南乡子·其二十一
作者：杨圻
朝代：清
体裁：词

肤似漆，鬓如云。山间踯躅意纷纭。雨横风狂花满径。衣香迸。云破月来羞见影。
南乡子·其二十三
作者：杨圻
朝代：清
体裁：词

凉宵好，望长河。碧峰楼阁起夷歌。峡里弹琴秋月出。听琴客。暗捲山帘花雨湿。
南乡子·其二十二
作者：杨圻
朝代：清
体裁：词

峰过雨，树含烟。小山楼阁上灯天。绿发美人花里隔。停车立。皓素一身和月白。
南乡子·其五
作者：杨圻
朝代：清
体裁：词

开绣户，艳阳迟。美人晴昼出门时。寂寂香车花下立。花如雪。落满锦茵厩吏拂。
南乡子·其八
作者：杨圻
朝代：清
体裁：词

烈日下，晚晴阑。花光鸟韵令人欢。平绿芊绵开绣户。相逢处。花坞夕阳人坐语。
南乡子·其六
作者：杨圻
朝代：清
体裁：词

连户竹，上阶苔。穿帘绿干拂妆台。风定日移春昼静。午眠醒。人共玫瑰都在镜。
南乡子·其十
作者：杨圻
朝代：清
体裁：词

跳舞夜，尽狂欢。吹笳击鼓万人看。众里乍逢无计隐。裟笼冷。月上长桥人散尽。
南乡子·其十一
作者：杨圻
朝代：清
体裁：词

相见处，水榕花。岩头木屋是侬家。浓碧灯明山涧里。郎须记。花乱夜桥流暗水。
南乡子·其十七
作者：杨圻
朝代：清
体裁：词

冰雪液，碧筒杯。翠峰深处纳凉回。峡绿深浓难见月。行相失。暗里相寻升木末。
南乡子·其十三
作者：杨圻
朝代：清
体裁：词

幽径细，绕岩阿。雨晴月出水云拖。若有人兮如月美。重来此。落尽玫瑰春涧水。
南乡子·其十九
作者：杨圻
朝代：清
体裁：词

罗扇小，縠衣轻。六街烟火隔峰明。水际红莲风露泻。元宵夜。公子调冰明月下。
南乡子·其十二
作者：杨圻
朝代：清
体裁：词

芳草岸，送凉风。飞涛线线捲秋空。碧海楼高明月荡。人来上。雪藕冰瓜堆玉盎。
南乡子·其十五
作者：杨圻
朝代：清
体裁：词

茅屋小，远人烟。闭门燃烛不成眠。月照白猿啼树里。南风起。山果夜闻抛涧水。
南乡子·其十八
作者：杨圻
朝代：清
体裁：词

风雨过，满山凉。海云来去过长廊。暗水流花春涧急。山堂夕。捲幔玫瑰燃夜月。
南乡子·其十六
作者：杨圻
朝代：清
体裁：词

垂钓女，醉如泥。观潮看月坐长堤。草际暗闻钗钿响。人三两。月午潮来鱼满网。
南乡子·其十四
作者：杨圻
朝代：清
体裁：词

男击鼓，女弹琴。张屏跪饮绿莎阴。涧树悬灯明夜色。歌声歇。花覆小亭人散月。
南乡子·其四
作者：杨圻
朝代：清
体裁：词

秋夜好，踞胡床。客来坐处绿蕉凉。岛里画楼灯似雪。谁吹笛。绣幕外边烟海月。
南屏山行
作者：杨圻
朝代：清
体裁：五言律诗

一径野花发，满棚秋豆肥。夕阳波以外，远见渔翁归。涧水通香积，炉烟入翠微。隔湖昭庆寺，相应暮钟稀。
南屏晚归过净慈寺山门
作者：杨圻
朝代：清
体裁：五言绝句

有事来何为，无言亦可还。一时溪上坐，扪虱看青山。
南岳诗
作者：杨圻
朝代：清
体裁：古风

客从衡山来，为绳南岳尊。一县半为山，其下多田园。农夫具肩舆，缘峰相引援。积雪叠仓廪，炊烟聚云根。暮雀下田间，寒花间柴门。吏远绝盗贼，谷贱饶鸡豚。居人淳朴风，情貌厚且敦。不信今时世，犹有太古村。绝顶上封寺，攀跻近黄昏。犬吠松泉中，山僧候寺门。肃客入斋房，但闻风泉喧。烧汤灯烛下，饱饭茵席温。夜起窥星斗，碧落势可扪。倏忽滃云海，俯视见朝暾。悠然无魏晋，闻之蠲忧烦。六合酣战斗，烝民焉附存。时危方戒途，是安羁旅魂。长镵思托命，我亦寻东屯。空忆仇池穴，安有桃花源。乍闻人间土，乃知世外言。愧无草堂赀，结庐虱其裈。嗟彼新世界，何如旧乾坤。
南昌军幕得家书知园梅著花矣·其一
作者：杨圻
朝代：清
体裁：五言律诗

报道故园里，寒梅今着花。江湖原有宅，离乱莫辞家。客散乡思起，书成山月斜。封侯非我分，斗米换天涯。
南昌军幕得家书知园梅著花矣·其二
作者：杨圻
朝代：清
体裁：五言律诗

未敢轻毛遂，羞称识孔融。男儿无事业，贫贱或英雄。谈笑居人下，君亲入梦中。开楼望乡国，江雪起孤鸿。
南昌军幕感怀
作者：杨圻
朝代：清

十年挽粟满江头，天下军需转蓟州。白骨如山诸将贵，黄金满地五丁愁。平生出处轻刘表，一代功名失马周。日落风生千万里，为惊形势罢登楼。一夜章江枫叶红，江关张翰卧西风。秋来病骨山争瘦，乱后禅心道未穷。留我儿孙无担石，逼人婚嫁杀英雄。仲宣意气消磨尽，尚识琅琊一孔融。庾信休誇词赋名，五陵年少半公卿。军中剑佩带秋色，马上文章来甲兵。彭蠡天寒渔唱晚，浔阳月白楚歌清。满川舟楫公无渡，江汉风波不可行。载酒登临江上楼，柴桑落日满寒流。十年风节渔樵起，万里歌诗海岱秋。王浚旌旗趋建业，庾公兵马在荆州。三分事业今何似，一片风波看不休。著论养生知昔误，上书流涕笑今迂。春来莺啭思三省，日暮船归忆五湖。身世静参虫化蝶，生涯忙似鸟将雏。诗人亦有封侯愿，节度西川高达夫。故人燕颔早封侯，王粲春来思远游。百里功名非我愿，十年涕泪为人流。嗣宗见客多青眼，江总还家尚黑头。自古书生宁自薄，偶然书札动荆州。
南昌军幕感怀·其一
作者：杨圻
朝代：清
体裁：七言律诗

十年挽粟满江头，天下军需转蓟州。白骨如山诸将贵，黄金满地五丁愁。平生出处轻刘表，一代功名失马周。日落风生千万里，为惊形势罢登楼。
南昌军幕感怀·其三
作者：杨圻
朝代：清
体裁：七言律诗

庾信休誇词赋名，五陵年少半公卿。军中剑佩带秋色，马上文章来甲兵。彭蠡天寒渔唱晚，浔阳月白楚歌清。满川舟楫公无渡，江汉风波不可行。
南昌军幕感怀·其二
作者：杨圻
朝代：清
体裁：七言律诗

一夜章江枫叶红，江关张翰卧西风。秋来病骨山争瘦，乱后禅心道未穷。留我儿孙无担石，逼人婚嫁杀英雄。仲宣意气消磨尽，尚识琅琊一孔融。
南昌军幕感怀·其五
作者：杨圻
朝代：清
体裁：七言律诗

著论养生知昔误，上书流涕笑今迂。春来莺啭思三省，日暮船归忆五湖。身世静参虫化蝶，生涯忙似鸟将雏。诗人亦有封侯愿，节度西川高达夫。
南昌军幕感怀·其六
作者：杨圻
朝代：清
体裁：七言律诗

故人燕颔早封侯，王粲春来思远游。百里功名非我愿，十年涕泪为人流。嗣宗见客多青眼，江总还家尚黑头。自古书生宁自薄，偶然书札动荆州。
南昌军幕感怀·其四
作者：杨圻
朝代：清
体裁：七言律诗

载酒登临江上楼，柴桑落日满寒流。十年风节渔樵起，万里歌诗海岱秋。王浚旌旗趋建业，庾公兵马在荆州。三分事业今何似，一片风波看不休。
南柯子·井陉关军次，寒食夜赠叶秘书
作者：杨圻
朝代：清
体裁：词

醉笑醲于酒，酣眠懒似云。五更上马去从军。月落长城吹画角，不堪闻。柳色临漳水，春阴渡雁门。太行流水绕孤村。楼上黄昏灯火冷，两销魂。
南柯子·夜坐风篁馆，闻秋声徐来，万籁锵然，四无人声，声在树间
作者：杨圻
朝代：清
体裁：词

斜月高梧暗，疏星夜馆阑。银釭挑到五更残。特地秋声如虎小庭寒。灯影凉如水，虫声急若湍。竹窗风弄万千竿。一阵萧萧瑟瑟打栏干。
南柯子·重阳时客星洲游商人余卓凡山园
作者：杨圻
朝代：清

地向天边尽，人寻客里欢。山溪新菊未知寒，开到十分时节不堪看。雁外飘零久，樽前醒醉难。百蛮烟火夕云间，十度重阳风雨念家山。
南柯子·重阳时客星洲，游商人佘卓凡山园
作者：杨圻
朝代：清
体裁：词

地向天边尽，人寻客里欢。山溪新菊未知寒。开到十分时节不堪看。雁外飘零久，樽前醒醉难。百蛮烟火夕云间。十度重阳风雨念家山。
南洲侨商宴会皆列数十筵错置花木间众客列坐张乐酣饮或跣足席地脱略无礼法余山居时乐为之
作者：杨圻
朝代：清
体裁：五言律诗

连镳响幽谷，飞盖满江皋。过雨心如洗，登楼眼更高。粉光红芍药，酒色绿葡萄。池上携歌吹，清狂不厌嚣。
南洲行
作者：杨圻
朝代：清
体裁：古风

八月四海秋，高风挂一席。上下皆星斗，飘飘将何适。上都虽大佳，诗酒已狼藉。此间无郡县，物外名利隔。高山千万重，中有好阡陌。幽人抱绿琴，苍然来大泽。聊为屈原居，谁问子云宅。石上江流清，松下秋露白。醉抱青霞眠，坐对碧山弈。举头视太虚，日月已如客。养命托长镵，园莽待剪辟。山妻缝耕衣，稚子洗高屐。猿鸟自上世，笑我事朝夕。青天生片云，相看两无迹。
南浦·梅花
作者：杨圻
朝代：清
体裁：词

梅花开了，倚雕栏、相对酒初醒。几点小山寒翠，寂寂锁閒庭。翠被安排睡也，听玉龙、吹澈怨江城。但如今不管，暗香阵阵，疏影更轻轻。斜月半明半暗，到窗前、夜已过三更。故国空江残雪，归梦不胜情。为问水边风底，立黄昏、几度冷清清。料一番消瘦，画楼如水点银镫。
南浦·梅花
作者：杨圻
朝代：清

梅花开了，倚雕栏相对酒初醒。几点小山寒翠，寂寂锁閒庭。翠被安排睡也，听玉龙吹澈怨江城。但如今不管，暗香阵阵，疏影更轻轻。斜月半明半暗，到窗前夜已过三更。故国空江残雪，归梦不胜情。为间水边风底，立黄昏几度冷清清。料一番消瘦，画楼如水点银镫。
南海初春赠同饮者
作者：杨圻
朝代：清
体裁：七言律诗

群公痛饮莫辞醉，对酒莫歌行路难。六合逢春得无泪，三年浮海若为欢。新莺啼散朝阳气，细雨犹打花枝寒。忘忧尚喜童心在，欲共邻儿骑竹竿。
南海师逝世十周纪念
作者：杨圻
朝代：清
体裁：联

访骨拜青山，独怜一客乘船，海上风涛犹澒洞；招魂栖华表，应感十年返鹤，辽东城郭不分明。
南海招饮游存庐同坐者季高一山积馀惟病山夫子古微丈以事未至即席·其一
作者：杨圻
朝代：清
体裁：七言绝句

江海栖栖一把杯，风尘落落独怜才。逢人誉我称诗史，语自心伤故国来。
南海招饮游存庐同坐者季高一山积馀惟病山夫子古微丈以事未至即席·其二
作者：杨圻
朝代：清
体裁：七言绝句

儒雅曾闻动九州，风流许我共清游。樽前未免魂消尽，天宝公卿半白头。
南溟哀·其一
作者：杨圻
朝代：清
体裁：古风

海内望有道，富贵大耻辱。未敢废耒耜，所求惟菽粟。静者先知几，守身如执玉。看尽云台人，归来荒江屋。宇宙何广大，七尺何局促。哀哉复哀哉，往者来者续。
南溟哀·其七
作者：杨圻
朝代：清
体裁：古风

车马雁门断，离宫在云端。戍鼓出长城，军中秋月寒。胡尘满黄昏，关山行路难。群臣思山东，儿女忆长安。忧怀缅畴昔，壮士摧心肝。
南溟哀·其三
作者：杨圻
朝代：清
体裁：古风

日落东陵道，东陵直如发。美人挟飞车，飘飘逐明月。回风引衣香，散落沧洲阔。停车问朝暮，素手握霜雪。赠我红玫瑰，芳菲愿毋歇。
南溟哀·其九
作者：杨圻
朝代：清
体裁：古风

离离千亩稻，琳琅万卷书。男儿富春秋，安可闭门居。交游试弹铗，勋业惭绝裾。爵禄非功名，贤智今同途。天下方扰扰，何以独为儒。人生务德业，致身乃区区。海内多贤者，可矣守其愚。
南溟哀·其二
作者：杨圻
朝代：清
体裁：古风

风雨辞上都，云山税南服。百卉无代谢，星象失躔陆。异俗證旧闻，新居铲穷谷。意幽语孤松，心淡抱秋竹。群鳞仰清潭，幽鸟响山木。静者安所遇，骀荡悦心目。
南溟哀·其五
作者：杨圻
朝代：清
体裁：古风

束发来京洛，谈笑轻王侯。南游寻禹穴，春天草木幽。八月云梦泽，孤烛燃清秋。驱车太行坂，洗马黄河流。再拜赵佗墓，落日横松楸。忽思平原君，西风吹赵州。逝者已如斯，慷慨亦何酬。
南溟哀·其八
作者：杨圻
朝代：清
体裁：古风

文章动人主，风采满京洛。曲江草木暖，赋诗一座愕。郎署锁清寒，胡床听风钥。广厦需众材，何为自菲薄。烧烛磨长剑，仰视寒星落。富贵世俗重，葑菲安所托。
南溟哀·其六
作者：杨圻
朝代：清
体裁：古风

一鹊向西飞，天边河鼓明。今夕是何夕，开轩河汉清。年年不得见，年年得一亲。不怨相见稀，且喜相见真。比鱼不分游，文禽不独活。人也为夫妇，中道乃分绝。平时惜俄顷，今乃生死别。当身不相保，他生宁可决。故鬼如秋烟，新人似春月。人心非转石，境遇或一夺。思君复如何，十年江梅发。
南溟哀·其十
作者：杨圻
朝代：清
体裁：古风

富贵多食客，贫贱失旧恩。君子慎终始，叹息怀王孙。斗柄在西南，关山秋色阑。一从素书绝，明知云泥分。昔言毋相忘，在远见弃捐。高官宣贤劳，兴居或不安。交情轻世俗，恩怨未敢言。
南溟哀·其十一
作者：杨圻
朝代：清
体裁：古风

臣门三百年，读书受国恩。有子皆通籍，郡里蜚家声。常恐坠先德，斗米易晨昏。冠盖满京华，行行重行行。父母倚闾望，儿子未成名。中夜起搔首，我乃无弟兄。
南溟哀·其十三
作者：杨圻
朝代：清
体裁：古风

海上结飞楼，百尺俯林末。云消天地空，月照山川绿。披楹见北溟，悠然望宫阙。飞鸟没遥岑，日夕思故林。游子行万里，能无哀伤心。
南溟哀·其十二
作者：杨圻
朝代：清
体裁：古风

郁郁洛中树，粲粲长安花。上马轻别离，下马不思家。思家何足道，明月在京华。明月照美人，深坐独长嗟。良会不相假，悠悠我心遐。
南溟哀·其四
作者：杨圻
朝代：清
体裁：古风

美人碧云里，明眸望秋月。为舞回风舞，为歌凉风曲。欢笑须及时，殷勤斟醽醁。人生哀乐殊，老大况相促。长从繁华前，回心感幽独。
南溟感怀
作者：杨圻
朝代：清
体裁：七言律诗

觚棱万里望宸辉，花乱莺流事事悲。自古英雄愁落日，半生歌哭惜芳时。家山玉垒春无极，水草珠崖客有思。欲到高唐梦巫峡，行云出海去迟迟。
卜居东陵之麓山海幽深水木明瑟颜所居曰海山房栊伴啸咏者妻子而已
作者：杨圻
朝代：清
体裁：古风

读书海峡间，所向苍翠拥。筑屋跨飞流，撼石得云瓮。疏雨潇洒来，云起石壁动。异鸟时腾掷，幽蛇作吟哢。水气江照凉，雨色湖阴重。地僻鱼虾贱，问字宾客踵。入门但洒扫，坐息微尘众。雨歇泉更趋，风定绿犹涌。秋竹见灯火，夕涧闻讽咏。我耽南溟幽，孤情百无恐。
双林寺落成炎洲无柳寺僧植两株竟活
作者：杨圻
朝代：清
体裁：五言律诗

峰尽水不息，楼高天更宽。焚香风月白，洗钵海山寒。瘴外真经少，人间活佛难。杨枝仙露满，疏影拂空坛。
双清别墅
作者：杨圻
朝代：清
体裁：五言绝句

雨止泉争趋，松湿有馀响。点滴两三声，石下幽潭上。
发南郑东下
作者：杨圻
朝代：清
体裁：五言律诗

到城才信宿，驱马复登程。鸟入翠微界，人来红叶声。千家秋水淡，一县晚山明。无意题新句，思亲泪满生。
取雪水煎茶
作者：杨圻
朝代：清
体裁：五言绝句

柴门闭松雪，深浅溪山里。客从涧底来，衣上梅花水。
台城晚眺二首·其一
作者：杨圻
朝代：清
体裁：五言绝句

杳杳江流晚，云深不可归。登楼看山色，空翠点僧衣。
台城晚眺二首·其二
作者：杨圻
朝代：清
体裁：五言绝句

秋山楼上多，江月夕阳里。暮鼓一声声，万点寒鸦起。
台城眺江雪
作者：杨圻
朝代：清
体裁：古风

俯仰了千里，金陵风色哀。清清寒照里，畅以江城台。暮雪鸟飞去，翠微僧上来。不堪烟水气，朗咏一徘徊。
台城路·寄小男江南
作者：杨圻
朝代：清
体裁：词

送将归燕匆匆去，深垂绣帘如故。水宿眠云，岩栖拥月，两样一般情绪。天涯最苦。算对影闻声，消閒难诉。几个黄昏，红楼寂寞闭秋雨。相思何况羁旅，江南烟水里，今夜更鼓。海日迎涛，风林拜石，都是留衣香处。金炉自炷。在寒绿萧疏，烟萝庭户。已入离人，梦中来去路。
台湾诗
作者：杨圻
朝代：清
体裁：古风

杨子徙南溟，去以六月息。濯足望八荒，从者汀州客。中原渐以远，惟见落日赤。连朝不见山，咳吐触虚碧。天垂海掀举，空水相压逼。浓睡过澎湖，窗中见寸帻。有如琴高游，洪波戴鲤脊。宵行不知程，六合雾露黑。神山知已近，咫尺反相隔。波涛昏莫辨，纬象醉能识。高帆转残月，海色横太白。扪壁动斗牛，瞰崖俯渹湱。日出海气消，众峰静默默。削叠梯青冥，枝撑位大泽。蔚蓝水为划，嶂翠烟与积。巍巍浸澄浤，倒景穷欹仄。我言山海幽，客嗟狉獉域。夏王不敢到，巨灵何年擘。荒荒生龙蛇，郁郁蕃木石。昏昏云霞蒸，幽幽花草赜。鸟鼠同穴处，人兽交蹄迹。化外绝舟车，宝藏富千亿。骊宫渊下珠，鲛室泉底织。仙藤缠百里，孤桐翘千尺。其阳利渔盐，其阴产金锡。落叶腐空山，上古神所宅。其神惟大蛇，枯树或凭式。诸蛮作鸟鸣，叶衣与毒食。琅珰唇约环，呕哑鼻吹笛。束发编车轮，剜肉镕金饰。胡人颀而长，东来斩荆棘。南风浪北走，到此水府逆。鲲鱼露其身，往往坠舟舶。其险不在深，其浅险不测。燃犀惊牛渚，射鲸啼龙伯。虺蝮白日游，见人变五色。昼行逢魑魅，夜语杂狐蜮。春探禹穴幽，秋猎云梦窄。城郭闻钟鼓，花竹散阡陌。蜀辟壮士死，秦通金牛瘠。哀哀三百年，枭桀互争击。一夺假人手，再夺雄霸绩。珠崖非汉土，大哉弃不惜。天威自远来，礼乐攻幽僻。百年成郡县，向化不以力。书生开战祸，揖盗卧榻侧。一旦失门户，盛业空嗟忆。杨子笑而起，谓客勿戚戚。古者吴楚间，视之亦夷狄。虽然疏边圉，一败一兴辟。当时称万国，寸土亘侵蚀。取与等外府，成败皆亡熄。苟非愚公移，无乃楚人得。兹土曾几时，汉赵帜几易。君悲感盛衰，我视固朝夕。曾见古今趋，异时今已昔。大造甲子始，竖亥回其极。疏星如残棋，扁舟寻沙戟。
史阁部祠看梅·其一
作者：杨圻
朝代：清
体裁：五言绝句

丞相祠堂在，梅花开未开。为君风雪里，载酒过江来。
史阁部祠看梅·其二
作者：杨圻
朝代：清
体裁：五言绝句

幽犬吠云根，人归水上村。梅花茅屋里，风雪打开门。
吊方孝孺墓
作者：杨圻
朝代：清

江山虽自归同姓，心迹何由异贰臣。千古艰难盖棺日，十分容易读书人。独寻秋草吊寒烟，遗恨悠悠五百年。地下天颜犹咫尺，孝陵山色墓门前。
吊方孝孺墓·其一
作者：杨圻
朝代：清
体裁：七言绝句

江山虽自归同姓，心迹何由异贰臣。千古艰难盖棺日，十分容易读书人。
吊方孝孺墓·其二
作者：杨圻
朝代：清
体裁：七言绝句

独寻秋草吊寒烟，遗恨悠悠五百年。地下天颜犹咫尺，孝陵山色墓门前。
吊范增墓
作者：杨圻
朝代：清
体裁：五言律诗

义帝如长在，沛公宁久卑。江中初定计，天下忽兴师。误矣先生策，时乎不可为。问谁知有汉，一例后人悲。
同人宴集寒山社呈王祭酒
作者：杨圻
朝代：清
体裁：五言律诗

斯文垂宇宙，大雅亦吾师。当代疏儒术，高秋看弈棋。北来哀庾信，别后梦邱迟。江上逢袁谢，风流各一时。
同人怪余远声伎为不近情书答
作者：杨圻
朝代：清
体裁：七言绝句

肝胆清刚二十年，温存倜傥两茫然。明眸皓齿无当意，此去深山抱虎眠。
同僚游龙门余以病不得往
作者：杨圻
朝代：清
体裁：七言绝句

病里家书多似叶，客中乡梦乱如山。何如一宿龙门寺，钟磬无声宇宙閒。
名士某以恃才见尤不免绁绁有感
作者：杨圻
朝代：清
体裁：五言律诗

我道远富贵，安居斯保身。伤哉读书子，胡为亦风尘。饕餮难为国，文章大误人。君看垂钓者，白眼唱迷津。
吕仙洞
作者：杨圻
朝代：清
体裁：五言绝句

道士喝云归，云尽千峰起。低头不看山，扪虱松风里。
君山二妃墓
作者：杨圻
朝代：清
体裁：七言绝句

云水相逢不见人，九歌一曲为迎神。湘君祠庙不知处，细雨东风吹绿蘋。
君山春晓
作者：杨圻
朝代：清
体裁：七言绝句

湘江春竹泪斑斑，日出烟消孤棹还。晓入洞庭人不见，但闻幽鸟满君山。
听欧阳子弹琴
作者：杨圻
朝代：清
体裁：古风

君自翠微下，我向翠微上。听琴不闻琴，但闻江山响。道士抱琴来，张琴风水间。无人知古调，松雪满高山。
吴将军于洛阳西宫行辕植牡丹二千株庭无隙地暮春著花值月夜午晴细雨晓露时尤清丽可赏拉杂得诗六首·其一
作者：杨圻
朝代：清
体裁：七言绝句

魏紫姚黄映晓霞，凤池春色忆天家。仙官衣佩早朝罢，宫露满身人隔花。
吴将军于洛阳西宫行辕植牡丹二千株庭无隙地暮春著花值月夜午晴细雨晓露时尤清丽可赏拉杂得诗六首·其二
作者：杨圻
朝代：清
体裁：七言绝句

暗香如水溅芳菲，月下双成拥玉妃。犹忆春深仁寿殿，小山清露点朝衣。
吴将军自宜昌见招遂西行
作者：杨圻
朝代：清
体裁：五言律诗

长叹从军去，西来浩荡行。关山趋史迹，风雨入诗声。江色生灯火，秋光带甲兵。将军如有意，第一是苍生。
吴将军造天津桥成种树千株行旅便之公暇往游
作者：杨圻
朝代：清
体裁：五言律诗

洛水何清浅，飞桥百丈横。两边惟柳色，数里有蝉声。落日远山尽，黄河新月生。上阳迷处所，牧笛晚来清。
吴山
作者：杨圻
朝代：清
体裁：五言律诗

山泉入厨下，燃火劈松枝。乱石通人少，疏钟出海迟。暮江明似眼，秋色澹于诗。且莫伤形势，疏帘看弈棋。
吴山青·春夜
作者：杨圻
朝代：清
体裁：词

风也明。月也清。两两香轮队队灯。落红深处停。天又阴。夜又沉。行不得时休要行。画楼闻钏声。
吴淞哀
作者：杨圻
朝代：清
体裁：古风

晓起见邻翁，未语先叹息。昨夜淞江战，南军全军覆。中多学生队，铁火飞血肉。富室某家子，吴中大望族。三房皆无男，兼祧承伯叔。荷戈匹夫勇，母妻阻不足。艳妻颜如花，新婚才三月。出门不再归，有子方遗腹。妻痛不能生，夜分乃自绝。母痛子媳孙，一恸亦俱殁。邻人满门前，无一亲者哭。诘朝四命亡，一门三代没。昨日满堂笑，今晨满床骨。哀哉新少年，失足竟莫赎。
吴湖帆夫人潘静淑文恭公侄女也工文词六月一夕而卒湖帆摘其词绿遍池塘草之句索诗题册率书四绝并以唁湖帆·其三
作者：杨圻
朝代：清
体裁：七言绝句

易安修作才人妇，一夕离魂倍怆神。我辈平生似孙楚，相怜薄命过来人。
吴湖帆夫人潘静淑文恭公侄女也工文词六月一夕而卒湖帆摘其词绿遍池塘草之句索诗题册率书四绝并以唁湖帆·其二
作者：杨圻
朝代：清
体裁：七言绝句

谢家犹女偏怜意，高氏贤妻爱玩思。锦句天教吹诱口，无声之画有声诗。
吴湖帆夫人潘静淑文恭公侄女也工文词六月一夕而卒湖帆摘其词绿遍池塘草之句索诗题册率书四绝并以唁湖帆·其四
作者：杨圻
朝代：清
体裁：七言绝句

十载烽烟离索群，海山白露正思君。故人消息不如意，如此江东日暮云。
呈王晋卿先生·其一
作者：杨圻
朝代：清
体裁：五言律诗

雨雪交兵气，中原消息哀。羌笳吹一曲，烽火接轮台。鸿雁三春尽，牛羊万里来。雄愁随落日，不为鲁阳回。
呈王晋卿先生·其三
作者：杨圻
朝代：清
体裁：五言律诗

我亦磨樵斧，空山意不群。过门常有虎，入国岂无君。放象耕蛮甸，驱羊叱海云。无心求弈理，胜负莫相闻。
呈王晋卿先生·其二
作者：杨圻
朝代：清
体裁：五言律诗

五岳归来小，昆崙不可踪。人间谁放鹤，天下尽从龙。吾道随秋淡，君恩比泪浓。文章千古事，迟暮一相逢。
呈王湘绮祭酒·其一
作者：杨圻
朝代：清
体裁：七言绝句

中兴惜少一名臣，国士从来薄致身。五十年间天下事，眼中犹见过江人。
呈王湘绮祭酒·其三
作者：杨圻
朝代：清
体裁：七言绝句

欣逢百里德星明，事业销沈气未平。我欲相从游云梦，霸才无主便狂生。
呈王湘绮祭酒·其二
作者：杨圻
朝代：清
体裁：七言绝句

幕府秋高意气雄，金戈铁马太匆匆。白头抵掌咸同事，都在回肠荡气中。
周孝子庙联
作者：杨圻
朝代：清
体裁：联

人皆有父母；神独报恩慈。
和嘉有香江山居诗
作者：杨圻
朝代：清
体裁：五言律诗

咳吐星云里，沧洲捲幔看。惊魂初定痛，故态复清欢。月出见松雨，草堂生夏寒。荔枝红似火，一醉海山宽。
和孝威将军酬罗斯福总统诗
作者：杨圻
朝代：清
体裁：古风

大德惟曰生，万古得无恙。六合皆毁灭，一人起而抗。手援天下溺，大义今独仗。倾国急人危，我史空霸王。谁哉仁者心，合德天地量。浩劫东方始，燎原弗可止。鲸吞半中国，生灵刍狗视。雄心一八弦，逆我者当死。死者投火海，生者殉流徙。大战三载馀，流血八千里。列圣垂文物，摧毁一弹指。欧洲亦匈匈，人祸嗟沙虫。左提复右挈，穷奇各西东。灭国一服八，大欲弗可穷。共抹新地图，约为主人翁。所至天雨雪，杀人如火风。用兵非不神，复土非不雄。无乃佳兵者，不戢其终凶。造物盖至仁，其数穷则通。雷霆霹雳交喑鸣，炮烙燔灼相乘除。烹割齐楚醢莒邾，大邦小国拉朽枯。巴伦两京一夕墟，白骨如山碧血潴。帝王蝼蚁相沫呴，诸侯屏息莫敢扶。美洲元首运睿谟，营神九塞世途晡。强为刀俎弱肉鱼，按剑疾起振臂呼。失此弗图将安图，自我弗为将侮予。冠带之伦兄弟国，能从正义皆吾徒。人爱其国我从后，我为武库人前驱。执戈卫捍在公等，愿供悉索厉其馀。西方丝纶德音播，声满大地歌来苏。疮痍感泣敌惊悚，中英希南其闻诸。兴灭继绝居何等，桓文事业诚区区。斯人不出苍生吁，后垂万世前古无。懿欤盛哉！巍巍罗公帱八荒，济弱扶倾当仁当。舟车所至输仁浆，大国之风何泱泱。诗赞美人在西方，山榛湿苓所思长。强我国魂光炎黄，炎黄子孙毋相忘。
和师郑落叶诗·其一
作者：杨圻
朝代：清
体裁：七言律诗

长安万户对斜晖，木叶萧森傍水飞。九月关河秋向尽，五更风雨晓来稀。花明阁道春何在，绿满龙池事已非。回首故宫魂欲断，渭桥微雨湿天衣。
和师郑落叶诗·其三
作者：杨圻
朝代：清
体裁：七言绝句

犹记灵和欲断魂，今年秋色不堪论。御沟犹自流红叶，残月清波神武门。
和师郑落叶诗·其二
作者：杨圻
朝代：清
体裁：七言绝句

津桥烟树一林空，营垒萧萧过洛中。今日驱车上邙坂，寒鸦流水上阳宫。
和江霞公袖海堂清宴诗
作者：杨圻
朝代：清
体裁：古风

夕晖下千山，巾车上孤岭。幽幽袖海堂，荦确在人境。入门仰众绿，烟萝掩秋暝。秋色苍然来，荡胸海气靓。花上见诸岛，阶下出万井。主人坐大木，把臂邀相并。新月照隐囊，细碎散林影。长松白石间，杯盘杂酒茗。林炬生夕明，如鱼游藻荇。解衣脱礼法，清言恣醉醒。宾主当代贤，兹会二难并。画师西蜀英，词伯南州颖。初言青城幽，复道峨眉冷。挥洒浅雄奇，是亦丘壑幸。宿世證灵猿，同契参金顶。大本无始来，有初物物静。虚霩生太昭，受想具正等。颜影泻世间，形秽发深省。其时江露浓，琐骨寒自警。江家五色笔，挥毫不待请。箕踞对群彦，朗咏众息屏。契阔三十载，道故若俄顷。沧桑哀已多，诗酒气犹猛。欣兹秉烛游，忘言意则永。
和玉虬成都诗三首·其一
作者：杨圻
朝代：清
体裁：五言律诗

丝管锦官城，西来百感成。相逢多部曲，追念尽年生。幕府秋星散，思威夏日清。□□□□□，□□□□□。
和玉虬成都诗三首·其三
作者：杨圻
朝代：清
体裁：五言律诗

西蜀诸名将，乾坤百战趋。在天欣禦侮，举国识遗谟。以我辞林鸟，因公爱屋乌。□□□□□，□□□□□。
和玉虬成都诗三首·其二
作者：杨圻
朝代：清
体裁：五言律诗

未敢西游蜀，临江迟我来。江山迟我助，烽火老相摧。以我千秋恨，因公一语哀。勋名诸将盛，握手共低徊。
和胡夔文
作者：杨圻
朝代：清
体裁：七言律诗

前身十世是男儿，今世男儿百不奇。蹑足几曾关大计，诛心犹自发雄辞。文章有骨酬知己，江海逢人说旧诗。莫问安危天下事，捲帘疏雨看残棋。
和胡夔文
作者：杨圻
朝代：清

前身十世是男儿，今世男儿百不奇。蹑足几曾关大计，诛心犹自发雄辞。文章有骨酬知己，江海逢人说旧诗。莫间安危天下事，捲帘疏雨看残棋。
咏史·其一
作者：杨圻
朝代：清
体裁：七言绝句

祖龙一念学长生，终古蓬瀛渡浅清。徐福若教东海去，防胡枉自筑长城。
咏史·其三
作者：杨圻
朝代：清
体裁：七言绝句

大业东征靖狄鞮，长城增拓捍辽西。筹边功被风流掩，祗见江淮柳满堤。
咏史·其二
作者：杨圻
朝代：清
体裁：七言绝句

千载南漕入汴河，君王祗为锦帆过。中原粒食东南富，利济功成禹下多。
咏史·其五
作者：杨圻
朝代：清
体裁：七言绝句

不信江山换绮罗，君王枕上美人多。从来祸水非由己，倾国倾城莫怨他。
咏史·其四
作者：杨圻
朝代：清
体裁：七言绝句

击破横流气万千，中原可济孰投鞭。天教北地来南气，水满津桥闻杜鹃。
咏庚寅和皆擅音律清夏暇日山楼小饮长笛三弄吴歌一曲聆之于暮涛松雨閒萧然乡国之思盖久不闻此声矣
作者：杨圻
朝代：清
体裁：古风

白云满岩扉，坦腹檐翠阴。山高生夏寒，岩润流裙襟。花落鸡犬静，雨微松竹深。清论小天下，隐几容登临。碧城海上山，缥缈飞清音。哀竹度林籁，回风时一沈。鸣泉锵众壑，嘹然鸾凤吟。炎荒抚窜迹，羁客思故岑。春酒洞庭波，秋吹云梦林。南人缅江国，宿昔幽可寻。闻之发三叹，共此孤危心。感旧彫朱颜，况我霜鬓侵。四顾皆沧海，濡沫嗟蹄涔。回车缒昏黑，谷口惊栖禽。
咏庚山居幽旷揽海山之胜大雨将至枕簟皆生云气骤有秋意留题高斋·其一
作者：杨圻
朝代：清
体裁：五言律诗

洒扫白云里，到门峰壑回。诗声如戛玉，花息似衔枚。海屋觉秋早，松房闻雨来。静中探宇宙，斗虱已成雷。
咏庚山居幽旷揽海山之胜大雨将至枕簟皆生云气骤有秋意留题高斋·其二
作者：杨圻
朝代：清
体裁：五言律诗

看潮一海雪，多难此登台。乡泪猿摧落，归心雁带来。四山飞雨至，一客袖诗回。八九吞云梦，重期共把杯。
咏柳
作者：杨圻
朝代：清
体裁：七言绝句

永丰园角舞蹁跹，省识蛮腰白傅怜。倘向云和春殿种，如花宫女想当年。
咏秋海棠
作者：杨圻
朝代：清
体裁：五言律诗

粉泪夕更湿，花房风色阑。美人动芳魄，秋月红栏干。夜久白露满，帘栊香气寒。繁英如可摘，为拭水晶盘。
咏马·其一
作者：杨圻
朝代：清
体裁：五言律诗

形貌讵殊众，精神自老成。阵云横小队，边月动长鸣。壮士相为命，高秋独远行。凉风三万里，画角出长城。
咏马·其二
作者：杨圻
朝代：清
体裁：五言律诗

筋骨为人用，驰驱及壮时。长城风雪盛，万里欲何之。烽火中原起，声名老将知。草枯角弓响，见猎意迟疑。
哀中原二首·其一
作者：杨圻
朝代：清
体裁：古风

贼来复官来，旦夕命如丝。嗟乎大河南，手足将安施。近年盗如毛，数数攻城池。飘忽若风雨，流亡满泽陂。大郡如临敌，小县闻声驰。饱掠复他去，空城弃如遗。狐狸出以昼，貔貅守其雌。妇女走山谷，老弱化为骴。千里绝炊烟，午夜无啼儿。大索良家子，狞笑令纳赀。赎命妻子切，救子父母慈。置身刀俎上，悉索焉避辞。岂不惜倾家，求免虎口呞。平时聚敛才，驱雀惟恐迟。此时官何往，哀呼宁或知。资贼在苟免，犹得留铢锱。忽闻官已至，民喜忘其饥。官曰尔通贼，结舌莫置词。喘息犹未定，俯就狱吏笞。乱后四壁立，赂赎将何资。贼来官先去，贼去官杀之。献俘上大吏，加爵功有差。贼去已经年，城中何伏尸。所望父母心，后来乃若兹。死官不死贼，良民理如斯。哀哀河南民，尔曷生今时。尔生不如死，死矣则莫悲。
哀中原二首·其二
作者：杨圻
朝代：清
体裁：古风

大风乘黄尘，日色如青玉。朝闻贼将至，忽若无手足。闻官杂民间，弃城窜山麓。东邻富家儿，轻车载钱粟。贫民安得此，仰天但踯躅。父病母复耄，妻产儿方育。何以窃负逃，何以霜露宿。毋宁死共守，不忍生先脱。出门复入门，百计惟手束。日昃寇大至，鸡犬惊升屋。万众塞一涂，跬步弗相属。呼号刀火间，狼顾寻骨肉。妇女啼以群，推挽入山谷。就中遇故妻，掩面弗敢哭。稍望烟尘远，归来徒蹐局。飞鸟避空城，官舍宵无烛。百里化为墟，谁能给饘粥。惨无妻孥累，仅有口腹欲。纵令存门户，曷以处茕独。不如从贼去，或免沟壑速。平生礼义心，不敌冻馁酷。怀刑有本性，无业或一夺。亦知同归尽，哀哉不可赎。执贼得其情，无言但颦蹙。自云苟活多，涕泣就桎梏。
哀南溟
作者：杨圻
朝代：清

噫吁乎，郁郁葱葱何年王气来南方。开疆拓上势莫当。偶然足迹出八荒，男儿当为外国王。君不见群公逐鹿国为空，骨肉操戈同室中。杀人最多称奇功，哀哉万古之英雄。日出月落之西东，茫茫大块禹迹穷。交臂失之故步封，卑哉万古之英雄。炎洲往事堪流涕，五百年间失载记。取而代之大有人，大国小国不可纪。轩辕子孙真龙种，虬髯自王佗自帝。磨刀割破沧溟水，快哉我取人所弃。目光熊熊烛宇宙，昂头天外攫土地。岂不有意图中原，一笑置之今何世。其间称王十馀传，或数十年或百年。一二故事但口述，考之文字殊茫然。当时百蛮皆慑服，或以兵力或以贤。洪氏叶氏为最盛，洪武以后嘉道前。其人类皆雄俊悲不遇，掉头入海不回顾。云梦八九多巨区，天下之事容可图。国有真人走扶馀，为人不为真丈夫。伏波铜鼓征南服，渡泸深入文身俗。但闻地角有干戈，不知天上何年月。南荒阡陌起人烟，斩棘披荆不计年。大泽云深驱象阵，春山日暖种桑田。火齐木难誇宝藏，星罗棋布膏腴壤。何曾黼黻献冰蚕，尽有珊瑚搜铁网。越王台殿浪花中，鼓角相闻大海东。天池一击歌大风，射杀鲸鲵屠蛟龙。当年跃马亦天意，得志全凭苍莽气。鞭笞异族若牛羊，前仆后起一再厉。似闻北向望星辰，物外田园世外身。绝岛云霞三佛曙，仙山鸡犬万家春。可怜北户谁相劳，天限南风不能到。真定虚闻报汉尝，西京犹下珠崖诏。朗{王序}水草动愁思，遗恨吞吴失此时。花里但馀秦父老，草间犹见汉旌旗。空令叱咤惊四裔，成事艰难失之易。中使频传载宝归，疆臣未识怀柔计。楼船白鸟自西来，金剑尘寒铁锁开。霸业寂寥何处问，渔樵踪迹水天哀。行吟山泽来荒野，形势凄凉绝壁下。居人犹在话桑麻，夷歌数处惊戎马。海上寒山秋照红，扁舟指点有无中。庸知徐福迷仙岛，不道隗嚣有故宫。古时瓯粤非吾类，一纸羁縻至今利。行色千金壮陆生，雄心百世惊刘季。避世飘然作客星，披图初见九头经。何人吹笛家山破，看尽蛮烟万点青。嗟我乘槎来何暮，物换星移时势去。行人不识项王台，海鸥犹上田横墓。逞将姓氏考蚕丛，独抱狂愁倚红树。拔山意气今巳矣，铁戟沈沙不知处。大好金汤拱海门，七洲风物总消魂。山间射鹿迷吴苑，江上驱羊识楚孙。烟波浩荡渚宫寂，春草幽幽春潮湿。绝峡云荒水客愁，沧洲雨暖鲛人泣。虎啸龙吟接大荒，管弦哀乱怨沧桑。非关抱器思箕子，不为啼鹃吊蜀王。桄榔叶老秋阴重，欲把雄愁画云梦。人事天时不可知，立马川原意飞动。鲲鹏南徙黯伤神，一片兴亡问水滨。数着残棋犹未了，风生日落更无人。
哀南溟
作者：杨圻
朝代：清
体裁：古风

噫吁乎，郁郁葱葱何年王气来南方，开疆拓土势莫当。偶然足迹出八荒，男儿当为外国王。君不见群公逐鹿国为空，骨肉操戈同室中。杀人最多称奇功，哀哉万古之英雄。日出月落之西东，茫茫大块禹迹穷。交臂失之故步封，卑哉万古之英雄。炎洲往事堪流涕，五百年间失载记。取而代之大有人，大国小国不可纪。轩辕子孙真龙种，虬髯自王佗自帝。磨刀割破沧溟水，快哉我取人所弃。目光熊熊烛宇宙，昂头天外攫土地。岂不有意图中原，一笑置之今何世。其间称王十馀传，或数十年或百年。一二故事但口述，考之文字殊茫然。当时百蛮皆慑服，或以兵力或以贤。洪氏叶氏为最盛，洪武以后嘉道前。其人类皆雄俊悲不遇，掉头入海不回顾。云梦八九多巨区，天下之事容可图。国有真人走扶馀，为人不为真丈夫。伏波铜鼓征南服，渡泸深入文身俗。但闻地角有干戈，不知天上何年月。南荒阡陌起人烟，斩棘披荆不计年。大泽云深驱象阵，春山日暖种桑田。火齐木难誇宝藏，星罗棋布膏腴壤。何曾黼黻献冰蚕，尽有珊瑚搜铁网。越王台殿浪花中，鼓角相闻大海东。天池一击歌大风，射杀鲸鲵屠蛟龙。当年跃马亦天意，得志全凭苍莽气。鞭笞异族若牛羊，前仆后起一再厉。似闻北向望星辰，物外田园世外身。绝岛云霞三佛曙，仙山鸡犬万家春。可怜北户谁相劳，天限南风不能到。真定虚闻报汉书，西京犹下珠崖诏。朗㬻水草动愁思，遗恨吞吴失此时。花里但馀秦父老，草间犹见汉旌旗。空令叱咤惊四裔，成事艰难失之易。中使频传载宝归，疆臣未识怀柔计。楼船白鸟自西来，金剑尘寒铁锁开。霸业寂寥何处问，渔樵踪迹水天哀。行吟山泽来荒野，形势凄凉绝壁下。居人犹在话桑麻，夷歌数处惊戎马。海上寒山秋照红，扁舟指点有无中。庸知徐福迷仙岛，不道隗嚣有故宫。古时瓯粤非吾类，一纸羁縻至今利。行色千金壮陆生，雄心百世惊刘季。避世飘然作客星，披图初见九头经。何人吹笛家山破，看尽蛮烟万点青。嗟我乘槎来何暮，物换星移时势去。行人不识项王台，海鸥犹上田横墓。还将姓氏考蚕丛，独抱狂愁倚红树。拔山意气今已矣，铁戟沈沙不知处。大好金汤拱海门，七洲风物总消魂。山间射鹿迷吴苑，江上驱羊识楚孙。烟波浩荡渚宫寂，春草幽幽春潮湿。绝峡云荒水客愁，沧洲雨暖鲛人泣。虎啸龙吟接大荒，管弦哀乱怨沧桑。非关抱器思箕子，不为啼鹃吊蜀王。桄榔叶老秋阴重，欲把雄愁画云梦。人事天时不可知，立马川原意飞动。鲲鹏南徙黯伤神，一片兴亡问水滨。数着残棋犹未了，风生日落更无人。
哀大刀王五
作者：杨圻
朝代：清
体裁：古风

长安谁健儿，王五四海友。高颡贯大鼻，河目胆如斗。策马过其门，遮客不得走。大臂如巨椽，持我坐并肘。呼妻出见客，布衣椎髻妇。杀鸡具面饼，酌我巨觥酒。大声谈刀剑，眼光忽左右。自言少年事，为盗杀人夥。天下多奸吏，安得尽授首。悖入不悖出，此理天不取。男儿贵坦白，杀人安足丑。英雄如落日，忽焉已衰朽。我时方弱冠，闻言前席久。问以刀剑术，大笑握我手。公子好书生，才智得未有。一人何足敌，六经乃真守。豚儿令读书，君能教之否。世道促浩劫，饥寒十八九。天下一指掌，有事十年后。斯言犹在耳，斯人木已秀。真气见肺肝，愧死肉食臭。乃知山泽间，奇士或一觏。人生共天地，流品何薄厚。苟无义礼心，衣冠有禽兽。
哀大刀王五
作者：杨圻
朝代：清

长官谁健儿，王五四海友。高颡贯大鼻，河目胆如斗。策马过其门，遮客不得走。大臂如巨橼，持我坐并肘。呼妻出见客，布衣椎髻妇。杀鸡具面饼，酌我巨觥酒。大声谈刀剑，眼光忽左右。自言少年事，为盗杀人夥。天下多奸吏，安得尽授首。悖入不悖出，此理天不取。男儿贵坦白，杀人安足丑。英雄如落日，忽焉已衰朽。我时方弱冠，闻言前席久。问以刀剑术，大笑握我手。公子好书生，才智得未有。一人何足敌，六经乃真守。豚儿令读书，群能教之否。世道促浩劫，饥寒十八九。天下一指掌，有事十年后。斯言犹在耳，斯人木已秀。真气见肺肝，愧死肉食臭。乃知山泽间，奇士或一觏。人生共天地，流品何薄厚。苟无义礼心，衣冠有禽兽。
哀广州
作者：杨圻
朝代：清
体裁：五言律诗

血雨泣天下，昏垫事可嗟。江山谁是主，宇宙尔无家。云乱惊弓雁，城蟠避火雅。夜明三百里，野哭满平沙。
哀故宫·其一
作者：杨圻
朝代：清
体裁：七言绝句

西宫灯火下蓬莱，深锁清秋一客哀。此是天王行乐地，八方无事翠华来。
哀故宫·其三
作者：杨圻
朝代：清
体裁：七言绝句

玉辇宸游想像中，但将清泪赋离宫。太平眼见纯皇帝，不及乾隆一乐工。
哀故宫·其二
作者：杨圻
朝代：清
体裁：七言绝句

石渠光气五云端，万卷堆中玉座寒。东壁星辰开四库，尚方拜舞拥千官。
哀故宫·其四
作者：杨圻
朝代：清
体裁：七言绝句

玉阶花草夕光阑，北斗星移秋露寒。夜半起来疑待漏，此生原分侍金銮。
哀溥尚书良父子殉节事
作者：杨圻
朝代：清
体裁：古风

壬子元旦门不开，洞腹不殊闻者哀。辛酉元旦门如市，父子从容相抱死。父忠臣，子孝子。东晋惟闻嵇侍中，南朝但有李若水。忆昔亲贵据朝堂，炙手可热势莫当。坐引豺狼揖盗贼，囊珠抱玉乃走藏。但留六尺守祭器，哭庙何人北地王。臣死何补死奈何，美人如花黄金多。高台未倾爱妾在，别有人间安乐窝。京阙烟花宫殿闭，海山楼阁笙歌细。莫向江头哀王孙，侯门如海桃源里。庚申除夕乌夜呼，公拜家庙而后酺。画鸩自引满三爵，笑起遍斟妻与孥。公子受爵跪曰诺，爷死儿敢怜发肤。家人绕哭父子笑，高帝子孙常人殊。东方既白日不出，朝衣朝冠血模糊。呜呼，党家金帐羊羔酒，彼何其智公何愚。
哀马将军济
作者：杨圻
朝代：清
体裁：五言律诗

久罢云梦猎，哀歌部曲愁。青年皆好武，白骨不封侯。飘泊孤军寄，凄凉故主忧。旧时洞庭月，深照岳州楼。
哭亡妻怀夫人·其一
作者：杨圻
朝代：清
体裁：五言律诗

一生从九死，悲喜得还乡。故里烽烟盛，中原道路长。此行惟涕泪，一去但苍茫。夜雨园林黑，山梅开洞房。
哭亡妻怀夫人·其七
作者：杨圻
朝代：清
体裁：五言律诗

画像留环佩，相看总惘然。馀生成独活，后死太堪怜。垂老伤佳节，逢春忆少年。万方正多难，歌哭诉君前。
哭亡妻怀夫人·其三
作者：杨圻
朝代：清
体裁：五言律诗

从今谢富贵，欲以报艰辛。忧患成君病，清廉念我贫。夫妻关至性，兵马老诗人。东望三千里，家山又早春。
哭亡妻怀夫人·其九
作者：杨圻
朝代：清
体裁：五言律诗

蓦地忘君死，呼名欲有辞。回头成失笑，顾影转含悲。亦自怜孤独，翻令羡别离。况当戎马里，一哭复何词。
哭亡妻怀夫人·其二
作者：杨圻
朝代：清
体裁：五言律诗

亦知君念我，泉下苦相思。恍欲通音问，犹疑在别离。艰难馀死友，寥落向危时。愁见江梅发，因君比瘦枝。
哭亡妻怀夫人·其五
作者：杨圻
朝代：清
体裁：五言律诗

肠断朝飞雉，嗟余再悼亡。欲知心里苦，但看鬓边霜。故郡烟花气，新年灯烛光。夕来抱清瑟，徙倚怯空房。
哭亡妻怀夫人·其八
作者：杨圻
朝代：清
体裁：五言律诗

别来逢丧乱，再见转辛酸。寄骨青山里，还家一抚棺。园林多夜雨，花草怯春寒。今日君如在，巡檐索笑看。
哭亡妻怀夫人·其六
作者：杨圻
朝代：清
体裁：五言律诗

遗挂丹青在，怀归带阵云。画中长伴我，花里不逢君。寒食宜营奠，春山好上坟。早知归计得，未忍别将军。
哭亡妻怀夫人·其四
作者：杨圻
朝代：清
体裁：五言律诗

别后从军苦，中原冰雪间。浮名犹似昔，病骨几时閒。落日沉孤岛，青天压乱山。万方同一概，刁斗满江关。
哭孚威上将军·其一
作者：杨圻
朝代：清
体裁：五言律诗

凉秋辛酉岁，仗剑洛阳宫。东井人间聚，嵩高天下中。怜才必知己，从一贵能终。二十年来事，欷歔白发翁。
哭孚威上将军·其七
作者：杨圻
朝代：清
体裁：五言律诗

直北喧金鼓，飘风解带游。江山寻赤壁，诗酒下黄州。大雪登楼赋，春潮击楫流。欲回天地力，斟酌入扁舟。
哭孚威上将军·其三
作者：杨圻
朝代：清
体裁：五言律诗

疾首长安弈，伤心同室争。几人为诤友，举国有欢声。大义行清侧，人心欲弭兵。三军齐驻马，挥涕指神京。
哭孚威上将军·其三十
作者：杨圻
朝代：清
体裁：五言律诗

半壁今瓯脱，人心恃典型。春秋原在是，富贵不能淫。律己严三戒，逢人说五经。救时非口舌，辅政要无形。
哭孚威上将军·其三十一
作者：杨圻
朝代：清
体裁：五言律诗

八表同昏日，居夷上海槎。人心换天地，世界谢繁华。此去难为水，何年共种瓜。离群非得已，珍重互吁嗟。
哭孚威上将军·其三十七
作者：杨圻
朝代：清
体裁：五言律诗

晨兴闻巷哭，万口武侯亡。微疾传疑信，吞声共激昂。如公宜血食，哀我竟心丧。一恸沧波逝，招魂接大荒。
哭孚威上将军·其三十三
作者：杨圻
朝代：清
体裁：五言律诗

河北音书断，当年万马过。寒山出秋塞，暮月上黄河。故国繁华歇，新篇涕泪多。从征半天下，今昔恨如何。
哭孚威上将军·其三十九
作者：杨圻
朝代：清
体裁：五言律诗

战斗更生聚，殷忧启俊贤。从今天下事，已入中兴年。后事存三户，斯人任一肩。眼中多郭李，可矣慰重泉。
哭孚威上将军·其三十二
作者：杨圻
朝代：清
体裁：五言律诗

碧涧丹崖里，经年此避嚣。登楼吞落日，煮酒敌寒潮。才共春光尽，狂随霸业销。平生山泽气，市隐不须招。
哭孚威上将军·其三十五
作者：杨圻
朝代：清
体裁：五言律诗

独念温公乐，关心慰我思。一楼闻鸟语，九陌看花枝。客路八千里，归心十二时。秋来还种菊，此意晚相期。
哭孚威上将军·其三十八
作者：杨圻
朝代：清
体裁：五言律诗

万古云霄气，君侯姓氏垂。平生感知己，吾道复何之。八表留心史，千秋读泪碑。久要同患难，何以解怀思。
哭孚威上将军·其三十六
作者：杨圻
朝代：清
体裁：五言律诗

绝顶松犹立，孤吟万壑哀。登台沧海落，煮酒大风来。惨淡将焚砚，踌躇欲渡杯。苍梧连五岭，满眼化蒿莱。
哭孚威上将军·其三十四
作者：杨圻
朝代：清
体裁：五言律诗

谈笑挥强敌，将军绕指钢。自全惟气节，无欲便坚刚。虎口完三戒，人心恃一匡。盖棺今定论，舆榇太心伤。
哭孚威上将军·其九
作者：杨圻
朝代：清
体裁：五言律诗

江汉重开府，貔貅上下游。一心存法统，杯酒释前尤。半壁思陶侃，东风便仲谋。后时不可再，功业令人愁。
哭孚威上将军·其二
作者：杨圻
朝代：清
体裁：五言律诗

征南杜元凯，一鼓下川湘。欲致共和治，何分南北强。讴歌闻梦泽，兵马在衡阳。满腹踌躇志，威名震八荒。
哭孚威上将军·其二十
作者：杨圻
朝代：清
体裁：五言律诗

局蹐岷峨外，崎岖陇蜀西。不知山万仞，祇是觉天低。落日明驼直，平沙塞雁齐。八千馀子弟，艰苦两夫妻。
哭孚威上将军·其二十一
作者：杨圻
朝代：清
体裁：五言律诗

绕地归京邑，幽居花木深。春风人口满，大道铁肩任。久别见霜鬓，重逢知苦心。榆关鼓声死，胡马气萧森。
哭孚威上将军·其二十七
作者：杨圻
朝代：清
体裁：五言律诗

武德钦关岳，精忠誓执戈。大防身作则，窃比意如何。举国和戎论，孤城正气歌。生能迟十载，还我旧山河。
哭孚威上将军·其二十三
作者：杨圻
朝代：清
体裁：五言律诗

出郊林壑美，飞盖簇晴晖。一寺杏花发，数峰清雨微。围城幽事少，战地故人稀。举目河山异，登临泪满衣。
哭孚威上将军·其二十九
作者：杨圻
朝代：清
体裁：五言律诗

胡骑昏城阙，渔阳尽战壕。燕人惟马骨，秦法似牛毛。夜气黄河冷，秋天太白高。吾谋宁不用，寤寐敢辞劳。
哭孚威上将军·其二十二
作者：杨圻
朝代：清
体裁：五言律诗

谈笑忘天下，英雄如是观。画梅师造化，学佛到平安。班马陪清宴，芳菲侍醉欢。撑肠芒角出，许我伴高寒。
哭孚威上将军·其二十五
作者：杨圻
朝代：清
体裁：五言律诗

静夜自花发，池台光气微。湿云如雨露，幽草亦芳菲。清昼欲明眼，天香方染衣。故京行乐地，归咏共忘机。
哭孚威上将军·其二十八
作者：杨圻
朝代：清
体裁：五言律诗

两贤欣握手，相惜是英雄。世难今何日，天心属此公。但期人救国，奚必我成功。晚节敦风义，坚贞万古空。
哭孚威上将军·其二十六
作者：杨圻
朝代：清
体裁：五言律诗

安步来西苑，风光满液池。养诗花发后，留客雨来时。台殿春无极，兴亡酒不知。七年伤往事，撚断几茎髭。
哭孚威上将军·其二十四
作者：杨圻
朝代：清
体裁：五言律诗

曲房宫浸绿，水际管弦清。昼雨涨花气，高林流鸟声。依稀红树里，想像翠华行。日晚千轮散，蓬壶烟浪生。
哭孚威上将军·其五
作者：杨圻
朝代：清
体裁：五言律诗

不狃辽东捷，频年靖内争。元戎谋一统，百战岂穷兵。和内无南北，同心即弟兄。两雄迟握手，万马救长城。
哭孚威上将军·其八
作者：杨圻
朝代：清
体裁：五言律诗

寒雨连江夜，藏舟向岳阳。渔樵真满地，壶馌喜从亡。海内纷棋势，湖心发酒香。洞庭盛宾客，谈笑看潇湘。
哭孚威上将军·其六
作者：杨圻
朝代：清
体裁：五言律诗

八月刀镮冷，驱兵山海关。横摩三十万，鼓角满秋山。薄海讴歌起，深宫鸟雀閒。勋名颓九仞，来日大艰难。
哭孚威上将军·其十
作者：杨圻
朝代：清
体裁：五言律诗

南口班师日，江头铁锁开。洞庭秋水盛，百粤异军来。裘带投壶客，风流亦可哀。石头好烟月，暗自照琴台。
哭孚威上将军·其十一
作者：杨圻
朝代：清
体裁：五言律诗

徒手还枵腹，前锋报国难。霁云惟有死，叔宝竟无肝。主将黄金富，全军白骨寒。问人皆欲杀，于尔亦何安。
哭孚威上将军·其十七
作者：杨圻
朝代：清
体裁：五言律诗

宛洛昏尘垢，残军没虎牢。旧人皆白发，新敌半同袍。月夕江犹暗，星天峡更高。蜀中多部曲，魂梦绕成皋。
哭孚威上将军·其十三
作者：杨圻
朝代：清
体裁：五言律诗

江流纷暮雪，消息断中原。久客诗皆老，从军气欲吞。千家闻聚哭，一路未招魂。吟尽陈陶恨，风笳落照昏。
哭孚威上将军·其十九
作者：杨圻
朝代：清
体裁：五言律诗

白帝英雄气，荒荒云出门。万方皆跃马，一寺独闻猿。鸟鼠秋相警，风波势欲吞。孤城如斗大，西顾太销魂。
哭孚威上将军·其十二
作者：杨圻
朝代：清
体裁：五言律诗

绕树辞荆楚，驱车京索间。星河明曙水，鼓角响寒山。肠是今年断，鬓从前月斑。冠军但高会，不战曷生还。
哭孚威上将军·其十五
作者：杨圻
朝代：清
体裁：五言律诗

长胜称无敌，当年部曲名。弟兄好风义，将士必忠贞。落日驱军远，孤城上马行。两河财赋尽，不借朔方兵。
哭孚威上将军·其十八
作者：杨圻
朝代：清
体裁：五言律诗

西游入巫峡，缥缈最高楼。四海归何处，孤军寄上游。乱山横栈道，积雪见刀州。五载无消息，栖栖一代愁。
哭孚威上将军·其十六
作者：杨圻
朝代：清
体裁：五言律诗

为感君侯义，思家不忍回。九州皆落日，万马此登台。米价兵间贵，军声雪里来。群公如幕燕，焉得久徘徊。
哭孚威上将军·其十四
作者：杨圻
朝代：清
体裁：五言律诗

哀我中州士，壶浆义薄云。可怜真百姓，争说大将军。垂泪言秦政，闻声似宋君。三年思杜母，悲喜欲云云。
哭孚威上将军·其四
作者：杨圻
朝代：清
体裁：五言律诗

按剑诸侯惧，风光满洛城。建牙尊外阃，假钺事专征。虎视豺狼气，鹰扬燕雀声。敦诗能说礼，大将必书生。
哭孚威上将军·其四十
作者：杨圻
朝代：清
体裁：五言律诗

灵运先成佛，人间太寂寥。举头山海窄，闭目废兴销。何以报知己，空令赋大招。投诗南海上，风雨撼寒潮。
哭康永胜
作者：杨圻
朝代：清
体裁：五言律诗

论古诛心易，生今下笔难。忽闻忠孝事，未敢等闲看。独有将军义，锵然一剑寒。轻生重知己，当世几人完。
哭张少轩忠武公
作者：杨圻
朝代：清

百世忠贞事，徒劳想像中。宁知逢丧乱，得以见英雄。大业多遗恨，斯人竟败功。可怜移祚后，委曲法梁公。仗剑趋行在，三年扈羽林。对扬惊数异，节铁拜恩深。邈矣知人哲，苍然报主心。解衣推食事，殊礼到而今。独有孤城在，金陵血战中。八方催草诏，一旅尚弯弓。须发秋霜白，关山夜火红。争传万人敌，画像满江东。
哭张少轩忠武公·其一
作者：杨圻
朝代：清
体裁：五言律诗

百世忠贞事，徒劳想像中。宁知逢丧乱，得以见英雄。大业多遗恨，斯人竟败功。可怜移祚后，委曲法梁公。
哭张少轩忠武公·其七
作者：杨圻
朝代：清
体裁：五言律诗

主在敢先死，驰驱及此时。李陵思得当，郦况早前知。正气古多败，天心今可疑。孤情淹日月，洗泪复何辞。
哭张少轩忠武公·其三
作者：杨圻
朝代：清
体裁：五言律诗

江汉王师下，仓皇忽议和。六军皆不发，九鼎竟如何。告庙一家哭，登坛四面歌。金牌星火急，雪涕誓挥戈。
哭张少轩忠武公·其九
作者：杨圻
朝代：清
体裁：五言律诗

地下天颜近，公留面目真。始知诚意事，何必读书人。海内闻私祭，宫中哭老臣。魂来关塞黑，犹绕旧城闉。
哭张少轩忠武公·其二
作者：杨圻
朝代：清
体裁：五言律诗

仗剑趋行在，三年扈羽林。对扬惊数异，节钺拜恩深。邈矣知人哲，苍然报主心。解衣推食事，殊礼到而今。
哭张少轩忠武公·其二
作者：杨圻
朝代：清

仗剑趋行在，三年扈羽林。对扬惊数异，节铁拜恩深。邈矣知人哲，苍然报主心。解衣推食事，殊礼到而今。
哭张少轩忠武公·其五
作者：杨圻
朝代：清
体裁：五言律诗

形势青徐扼，当关锁北门。旌旗分半壁，桑柘满中原。不以操兵柄，何由奉至尊。漫酬知己感，为报故君恩。
哭张少轩忠武公·其八
作者：杨圻
朝代：清
体裁：五言律诗

飞矢入青琐，宫门作战场。外人皆涕泪，是役为纲常。大醉西州路，重过绿野堂。无情旧槐柳，憔悴不成行。
哭张少轩忠武公·其六
作者：杨圻
朝代：清
体裁：五言律诗

十日危城里，君臣血满衣。阵云趋北极，落日坠重围。天意薄忠孝，人心轻是非。淮徐诸将士，剑及失戎机。
哭张少轩忠武公·其十
作者：杨圻
朝代：清
体裁：五言律诗

少与公为友，交情念二春。肝肠尽一哭，忠义复何人。梦寐开天事，欷歔魏晋身。遥知龙袖湿，中夜起沾巾。
哭张少轩忠武公·其四
作者：杨圻
朝代：清
体裁：五言律诗

独有孤城在，金陵血战中。八方催草诏，一旅尚弯弓。须发秋霜白，关山夜火红。争传万人敌，画像满江东。
哭挽玉帅·其一
作者：杨圻
朝代：清
体裁：联

本色是书生，未见太平难暝目；大名垂宇宙，长留正气在人间。
哭挽玉帅·其三
作者：杨圻
朝代：清
体裁：联

志在春秋，夷夏大防身作则；自比关岳，英雄知己我心丧。
哭挽玉帅·其二
作者：杨圻
朝代：清
体裁：联

是求仁而得仁，公已大成虽死何憾；易家哭为路哭，吾将安仰并恸其私。
哭挽玉帅·其四
作者：杨圻
朝代：清
体裁：联

无役弗与，从一而终，到今出死入生，苦忆廿年同患难；从谏如流，遗言在耳，此后人间天上，倘能再世得追随。
唐六如画松壁歌
作者：杨圻
朝代：清

众峰落平地，千松万松直。樵禁逾千岁，遂得高百尺。出林天忽明，到门松尽失。孤僧开晓窗，偕我面壁立。双松忽穿梁，丈人乃在室。虚翠动几案，秋阴出粉墨。何年托孤根，堂隍生黝碧。僧言六如画，弄笔寿幽僻。通神在岁久，十二万朝夕。夜闻风雨摇，梦见龙对啮。昔时墙欲倾，欲留不可得。今者粉剥落，墨光复清澈。曷若任墙倾，松当离壁立。其生也无根，使与岩柯接。妙手活迹象，不受造化力。或者挟风雷，其龙破夜出。下乃不死药，与君斸琥珀。
唐六如画松壁歌
作者：杨圻
朝代：清
体裁：古风

众峰落平地，千松万松直。樵禁逾千岁，遂得高百尺。出林天忽明，到门松尽失。孤僧开晓窗，偕我面壁立。双松忽穿梁，丈人乃在室。虚翠动几案，秋阴出粉墨。何年托孤根，堂隍生黝碧。僧言六如画，弄笔寿幽僻。通神在岁久，十二万朝夕。夜闻风雨摇，梦见龙对齧。昔时墙欲倾，欲留不可得。今者粉剥落，墨光复清澈。曷若任墙倾，松当离壁立。其生也无根，使与岩柯接。妙手活迹象，不受造化力。或者挟风雷，其龙破夜出。下乃不死药，与君斸琥珀。
唐多令·京口
作者：杨圻
朝代：清
体裁：词

杨柳暗江楼。年华如水流。十年前、五月下扬州。还向江深吹玉笛，弄明月、不知愁。閒坐暗低头。今游思昔游。旧江山、新恨悠悠。雁外一丝残照歇，更风雨、打归舟。
唐多令·京口
作者：杨圻
朝代：清

杨柳暗江楼，年华如水流。十年前五月下扬州。还向江深吹玉笛，弄明月，不知愁。闲坐暗低头，今游思昔游。旧江山新恨悠悠。雁外一丝残照歇，更风雨打归舟。
商人简仁石邀饮山园
作者：杨圻
朝代：清
体裁：五言律诗

兴来思看竹，爱到简家庄。雨里春潮涨，山中酒店香。久閒生病骨，大醉洗愁肠。输尔平生愿，萧然日月长。
啬师重缮苏来酒舫既成于七夕宴客泛濠上酣饮张乐极清宴之盛时孝若公子奉使欧西行有日矣父子宾客赋诗唱和邮寄见示并嘱和章·其一
作者：杨圻
朝代：清
体裁：七言绝句

争拜眉山父子才，濠南清宴画筵开。津桥夜半闻丝竹，为有天风渡海来。
啬师重缮苏来酒舫既成于七夕宴客泛濠上酣饮张乐极清宴之盛时孝若公子奉使欧西行有日矣父子宾客赋诗唱和邮寄见示并嘱和章·其三
作者：杨圻
朝代：清
体裁：七言绝句

洞庭张乐移仙舫，南国争传盛事新。昨夜江淮虹贯月，中原愁杀未归人。
啬师重缮苏来酒舫既成于七夕宴客泛濠上酣饮张乐极清宴之盛时孝若公子奉使欧西行有日矣父子宾客赋诗唱和邮寄见示并嘱和章·其二
作者：杨圻
朝代：清
体裁：七言绝句

节旄前度指天津，博望归来不计春。今日天孙含笑看，乘槎又见姓张人。
啬师重缮苏来酒舫既成于七夕宴客泛濠上酣饮张乐极清宴之盛时孝若公子奉使欧西行有日矣父子宾客赋诗唱和邮寄见示并嘱和章·其四
作者：杨圻
朝代：清
体裁：七言绝句

银浦流云风浪清，斗牛西畔客星明。愿君再到支机处，乞借天河洗甲兵。
喜仲老归香江
作者：杨圻
朝代：清
体裁：五言律诗

衣上星辰气，知君天上归。大荒皆积雪，世界已斜晖。北极河山异，南朝户口稀。凭栏应未忍，满地是旌旂。
喜僚友自洛阳来
作者：杨圻
朝代：清
体裁：五言律诗

戎马君胡至，黄河雨雪寒。官贫能免劫，诗健为加餐。乱世封侯易，中原行路难。青灯照颜色，莫当梦中看。
喜北友至
作者：杨圻
朝代：清
体裁：五言律诗

辛苦贼中至，幽州万里春。二崤收骨地，九陌看花晨。日落山如血，天长雁似人。别来不挥泪，相见忽沾巾。
喜客至
作者：杨圻
朝代：清
体裁：五言绝句

溪花清雨后，春色满林闾。坐久不闻语，山风吹汉书。
喜左子兴来山舍清话竟夕
作者：杨圻
朝代：清
体裁：五言律诗

一夜竹花雨，山中车马来。微风掀密叶，斜日漏幽苔。去矣中原事，哀哉天下才。不因灯烛灭，那见夜光杯。
喜故人自湘来淞江·其一
作者：杨圻
朝代：清
体裁：七言绝句

思君正值菊花开，千里相逢盍把杯。夜渡岳阳人不见，江湖明月橹声来。
喜故人自湘来淞江·其二
作者：杨圻
朝代：清
体裁：七言绝句

劫灰话罢夜寒生，月落山楼江漏清。尚有残棋三两着，晓星欲白未天明。
喜洛阳诸将渐至山中
作者：杨圻
朝代：清
体裁：七言绝句

黄河直上上青天，日出鸡鸣度虎关。欲问洛阳旧亲友，中原风雪万千山。
喜籀斋谦斋入都留饮
作者：杨圻
朝代：清
体裁：五言律诗

玉杯风雪夜，岁晚故人过。离乱诗亡熄，风情老奈何。即今犹盛气，相见辄狂歌。橘柚今年贵，江关秋税多。
喜西友郑逊至
作者：杨圻
朝代：清
体裁：七言绝句

十日驰驱一日閒，喜君访我碧峰间。夜来我醉君归去，上马开门月满山。
嘉陵驿
作者：杨圻
朝代：清
体裁：七言绝句

嘉陵雨散蜀江青，云过巫山万壑清。画里猿声听不得，孤舟绝壁待天明。
四十自寿
作者：杨圻
朝代：清
体裁：古风

骨肉不我知，奚责天下为。世变如弈棋，国士今者谁。三万八千岁，中有我生时。坠地呱呱泣，自悲生也迟。我生一千日，问字母氏师。八岁来京邑，浩荡动雄思。弱冠飞俊誉，如马初脱羁。京师盛文彦，见者称清奇。严父靳词色，心亦远大期。当时丽裘马，如龙如凤姿。长揖入郎署，琐屑心生疑。人或问钱谷，嗫嚅难毕辞。或云富贵至，常与老大随。同学英俊人，闻言以鼻嗤。大乱生奇才，曷为守其雌。风尘满天地，我其缁素丝。一意致德业，或失麋鹿资。濯足沧海上，晞发春江湄。愿耽渔樵乐，永辞斤斧施。林气春日暖，松露秋夕滋。吾道违世用，自用殊悦怡。荣辱绝已久，所得乃在兹。用以慰高堂，白发笑而嬉。曰愿我子孙，世为农夫宜。大名与大禄，无德转忸怩。功业在他人，尔骨非瑰琦。干请得富贵，种豆落为萁。我愿尔安步，不为世俗移。长为好百姓，白首力不疲。儿笑拜堂下，受言进玉卮。
四月初五日同张参议游洛水登香山寺兼送别之河北·其一
作者：杨圻
朝代：清
体裁：五言律诗

鸡鸣山寺午，二客入田家。雨屋一莺脆，风堤万柳斜。躬耕惭牧竖，从政喜桑麻。今日登临兴，因君感岁华。
四月初五日同张参议游洛水登香山寺兼送别之河北·其二
作者：杨圻
朝代：清
体裁：五言律诗

北望平原里，旌旗动远春。渔阳花絮暗，鞍马向风尘。天地崎岖路，干戈落寞身。登山怀万古，来者亦何人。
四月十四即宿园中入夕月出湖上小男移茶石栏
作者：杨圻
朝代：清
体裁：五言律诗

人影乱松翠，房栊生夕明。莫辞红袖冷，共此玉壶清。幽鹤亦惊露，波凉犹一鸣。移时月更皎，绕殿水无声。
四月山深闻布谷
作者：杨圻
朝代：清
体裁：七言绝句

夜闻布谷叫深山，千壑雨落红楼閒。江南四月水田青，红楼隔雨似江南。
四月拟归里为兵马所阻直豫大旱兵革方亟
作者：杨圻
朝代：清
体裁：七言律诗

故园草长老莺花，肠断轻雷万里车。群盗黑头皆富贵，他乡赤地到桑麻。何年四海销兵甲，独向三春玩物华。莫为草堂誇奇胜，开元杜甫已无家。
团扇悲
作者：杨圻
朝代：清
体裁：古风

团扇复团扇，素秋已应候。君子悲代谢，弗忍去左右。岂不感灾凉，宁能舍其旧。每当凉风至，愈以亲怀袖。长恐伤物意，捐之滋心疚。谁云器惟新，夙昔意良厚。物也固犹是，悽恻念婚媾。愿言伴岁寒，与之共昏昼。上有双鸳鸯，况乃嫁时绣。怀哉持扇人，拂拭不可觏。独叹秋夜长，清月照人瘦。
园林杂诗
作者：杨圻
朝代：清
体裁：五言律诗

风日暖已甚，更衣看落花。高枝时上蚁，幽木晚蟠蛇。烧笋来僧寺，听莺入酒家。一从归白社，终日葛巾斜。
园梅半开内子折枝插瓶索诗
作者：杨圻
朝代：清
体裁：五言绝句

窗冷烧红烛，山寒下绣帷。春光在素手，和雪折梅枝。
园梅半放约友人游破山探梅明日枕上闻雪盛畏寒而止
作者：杨圻
朝代：清
体裁：五言律诗

古寺北峰里，遥知花发时。寒山行去远，大雪起来迟。小榭生红萼，幽人画折枝。对花惊太瘦，应道为新诗。
园楼春望·其一
作者：杨圻
朝代：清
体裁：五言律诗

高阁独凭久，踌躇伤物华。烽烟三月晚，莺燕万人家。庭院锁风日，溪山生草花。年年迟暮感，何以慰生涯。
园楼春望·其二
作者：杨圻
朝代：清
体裁：五言律诗

花午觉林暖，清筵脱锦袍。溪山莺语久，楼殿柳风高。招隐青林客，行吟白社豪。客来谋酒食，重念瘦妻劳。
围城中喜闻官军北征·其一
作者：杨圻
朝代：清
体裁：五言律诗

云中雁门郡，吹笛大军行。自古防胡策，从今雪耻声。塞星秋更洁，边月曙初生。起舞怜清影，闻鸡不肯明。
围城中喜闻官军北征·其二
作者：杨圻
朝代：清
体裁：五言律诗

凉秋七八月，壁垒气萧森。马饮长河急，鸡鸣塞雨深。半生忧国泪，是役见人心。胜负无悲喜，存亡此寸心。
垓下
作者：杨圻
朝代：清
体裁：五言律诗

彭城归失计，垓下战堪惊。楚汉无明日，乾坤要弭兵。丈夫常自误，竖子便成名。君听不平气，乌江日夜声。
城固县江上怀亲时由汉中旋里
作者：杨圻
朝代：清
体裁：七言绝句

山深滩急夜猿鸣，汉上风波不可行。此是从头第一夜，遥知开眼到天明。
城固山中
作者：杨圻
朝代：清
体裁：五言律诗

秋色淡如此，蜀僧江上来。雨山烟火湿，风谷鸟猿哀。自古雪犹在，至今云不开。寻幽耽险阻，同舍莫相催。
城隍庙联
作者：杨圻
朝代：清
体裁：联

人言可畏，天道好还，两间历数古今人，试问是谁能免此；自己难欺，良心都在，百岁尚余多少日，休等到悔已嫌迟。
城隍庙联
作者：杨圻
朝代：清
体裁：联

有半点亏心，你知道我就知道；休百般抵赖，人可欺神不可欺。
壬子九月野宿徐州时南军驻此一夕数惊书赠观川仲仁时同车
作者：杨圻
朝代：清
体裁：五言律诗

东郡黄河隔，烽烟自远春。乱山都是雪，千里不逢人。地僻衣冠古，天寒寇盗亲。孤村犹野哭，北望一沾巾。
壬子二月登金陵城
作者：杨圻
朝代：清
体裁：五言律诗

雪消春水绿，鹅鸭满江头。举国伤春色，倾城及胜游。身犹轻万里，心岂薄千秋。风物杂兵气，伤心一倚楼。
壬子十一月望日大雪余以去冬避乱淞北今一年矣
作者：杨圻
朝代：清
体裁：五言律诗

干戈疲故郡，风雪去孤城。人事愁年近，诗心与月清。送穷应换骨，避世欲更生。裘马前朝事，苍然忆旧京。
壬子十月雪中过彭泽
作者：杨圻
朝代：清
体裁：五言律诗

乱后胆犹怯，扁舟惊远游。疏灯依绝壁，急雪下江流。古郡人烟少，山寒虎豹愁。宫中歌舞暖，方进翠云裘。
壬子徐州道中
作者：杨圻
朝代：清
体裁：七言绝句

王粲春来爱远游，过江兵马总堪愁。长淮千里桑麻绿，定武将军在兖州。
壬子春将至青岛感怀
作者：杨圻
朝代：清
体裁：五言律诗

离乱常依母，清贫久近妻。诗因多病弱，梦为远游迷。野火烧星月，春寒涩鼓鼙。风尘方在始，未许共闻鸡。
壬戌三月七日寿子玉巡帅·其一
作者：杨圻
朝代：清
体裁：五言律诗

开府临江汉，旌旗下岳州。众峰趋太室，一月照南楼。谈笑轻刘表，风尘揖马周。功名非为己，未敢贺封侯。
壬戌三月七日寿子玉巡帅·其三
作者：杨圻
朝代：清
体裁：五言律诗

冠盖动江海，风光满洛城。三川春晼晚，千里客逢迎。形胜花为县，英雄酒用兵。军中齐醉舞，夜报将星明。
壬戌三月七日寿子玉巡帅·其二
作者：杨圻
朝代：清
体裁：五言律诗

安用毛椎子，功名百战回。书生关大计，上将拜奇才。巴蜀纾西顾，荆襄怨后来。龙门高百尺，不及汉云台。
壬戌三月七日寿子玉巡帅·其五
作者：杨圻
朝代：清
体裁：五言律诗

入洛机云后，南人我最先。河山春又满，舟楫意茫然。多士推陶侃，清才愧仲宣。嵩高不须颂，中岳在樽前。
壬戌三月七日寿子玉巡帅·其六
作者：杨圻
朝代：清
体裁：五言律诗

河朔英灵气，中原一把杯。东风千万里，春色莽苍来。灞上原儿戏，山东亦将才。安居天下息，寿域八方开。
壬戌三月七日寿子玉巡帅·其四
作者：杨圻
朝代：清
体裁：五言律诗

湖海元龙气，诸侯满眼中。朗吟洗兵马，长揖事英雄。当代轻儒术，斯人薄战功。今朝桃李宴，四海被春风。
壬戌初春早起
作者：杨圻
朝代：清
体裁：七言绝句

早起添香供佛前，煎茶风定鸟窥烟。定州花盎白于玉，坐看山妻种水仙。
壬戌暮春登保阳城南园楼春望
作者：杨圻
朝代：清
体裁：五言律诗

城郭生芳草，河山接大荒。可怜烽火里，春色满渔阳。花柳争明媚，旌旗入莽苍。登楼频举目，无处不魂伤。
声声慢·星洲白蔷薇盛开感赋
作者：杨圻
朝代：清

玉环风色，斜倚栏干，珊珊有恨无力。深径谁听，风雨夜来狼藉。上阶三两蝴蝶，悄无声飞过墙北。春去也，绿连天，墙外寻春无迹。万里深闺消息，任月底黄昏，碎阴欹侧。流水吴宫，闲梦暗伤南国。珠帘更垂绣户，付何人深寻细觅。算只有社燕去，相寄怨忆。
声声慢·星洲白蔷薇盛开，感赋
作者：杨圻
朝代：清
体裁：词

玉环风色，斜倚栏干，珊珊有恨无力。深径谁听，风雨夜来狼藉。上阶三两蝴蝶，悄无声、飞过墙北。春去也，绿连天，墙外寻春无迹。万里深闺消息，任月底黄昏，碎阴欹侧。流水吴宫，閒梦暗伤南国。珠帘更垂绣户，付何人、深寻细觅。算只有，社燕去、相寄怨忆。
壶中天
作者：杨圻
朝代：清
体裁：词

中原何在，但云荒水乱，杳无尽处。驿路西连洛阳道，都被霜林遮住。残照当楼，西风捲地，更有山无数。万方多难，高台暗怨迟暮。千古竖子功名，英雄事业，馀气黄河怒。白骨成邱千百战，三两枭雄割据。楼上山寒，杯中酒热，强起将军舞。雪花如掌，孤城如斗无路。
夏口客舍
作者：杨圻
朝代：清
体裁：七言绝句

晴川阁下寒流静，鹦鹉洲头落日閒。逆旅马周无一事，独来倚马看江山。
夏夕山月如水呼妇夜起煎茶廊下朗吟眉山冰肌玉骨清凉无汗之句幽兴横生
作者：杨圻
朝代：清
体裁：古风

开廊延皓月，移时月入室。空江生夕明，夜绿参差滴。喜呼妻不眠，相与赏佳夕。湘帘半捲垂，琼户步响屐。暗沼荷风来，幽槛兰气逸。群山绕一楼，碧海当几席。披衣拭玉盎，煎茶屏侍役。月照茶烟青，茶烟向月白。竟日斯时清，百念斯时寂。佳景厌人多，清宵胜白日。世人都昏睡，未解赏幽密。
夏夕泊舟湖田
作者：杨圻
朝代：清
体裁：五言律诗

远水似云罗，微云似水波。夜蝉近灯火，清雨响松萝。万事官尤俗，今年诗更多。东南财赋地，五月吏催科。
夏日园居快雨
作者：杨圻
朝代：清
体裁：五言律诗

满楼书万卷，山色共嵯峨。洗米入花竹，开门呼鸭鹅。乱蝉收暮雨，初月放新荷。习静观黄老，天怀自太和。
夏日杂诗·其一
作者：杨圻
朝代：清
体裁：七言绝句

碧犀照坐辟尘埃，清簟云凉映绿槐。啖尽荔枝三百个，片云催雨过湖来。
夏日杂诗·其三
作者：杨圻
朝代：清
体裁：七言绝句

洗发搜凉汲井华，坐看天半起江霞。入花得雨数千点，出竹有人三两家。
夏日杂诗·其二
作者：杨圻
朝代：清
体裁：七言绝句

三伏阴晴我不知，客来犹是午眠时。城中日出江中雨，消得疏帘一局棋。
夏日杂诗·其四
作者：杨圻
朝代：清
体裁：七言绝句

乔木清凉绕舍栽，碧梧修竹与宫槐。绿窗人静飞蛾密，夜半诗成山雨来。
夏日林亭快雨
作者：杨圻
朝代：清
体裁：七言绝句

午睡觉来凉满枕，忽闻渔唱起菰蒲。床头山色不知处，风雨入楼云满湖。
夏雨泊田家
作者：杨圻
朝代：清
体裁：五言律诗

残暑夕犹热，江风收晚霞。夜蝉近灯火，清露湿桑麻。隔水上新月，当门开藕花。从知田舍乐，身世愧农家。
夔府
作者：杨圻
朝代：清
体裁：七言绝句

自从子美题诗去，夔府关城处处秋。数点胭脂似枫叶，山江一月照孤舟。
夔门
作者：杨圻
朝代：清
体裁：七言绝句

一从子美题诗过，夔府关城处处秋。终夜猿啼滩响急，山江一月照孤舟。
夕照
作者：杨圻
朝代：清
体裁：五言绝句

夕照满天地，春流去渺然。閒来无一事，洗马大江边。
夜光杯曲为人作·其一
作者：杨圻
朝代：清
体裁：七言绝句

掩抑深藏密密丛，绝无人见倚东风。无边春色幽閒里，静对红梅捣守宫。
夜光杯曲为人作·其七
作者：杨圻
朝代：清
体裁：七言绝句

直将关塞换帘栊，从此楼台夜夜风。旧日玻璃吹绉处，水荭开遍古离宫。
夜光杯曲为人作·其三
作者：杨圻
朝代：清
体裁：七言绝句

摺叠云笺手自裁，飘灯香径水西开。纱窗夜暖红藤发，幽鸟啼时来未来。
夜光杯曲为人作·其九
作者：杨圻
朝代：清
体裁：七言绝句

潋滟金波在玉壶，此时啼笑两踌蹰。夜光杯子深三寸，抵得桃花潭水无。
夜光杯曲为人作·其二
作者：杨圻
朝代：清
体裁：七言绝句

楚宫饿死为纤腰，时世新妆节令销。耐得玉楼寒起粟，鲛人二月进冰绡。
夜光杯曲为人作·其五
作者：杨圻
朝代：清
体裁：七言绝句

绿芜台榭气清虚，红藕风来酒欲苏。直是月明人散后，满衣清露似珍珠。
夜光杯曲为人作·其八
作者：杨圻
朝代：清
体裁：七言绝句

子规声急画楼西，陌上王孙趁马蹄。春色过墙金锁静，草深花满不须啼。
夜光杯曲为人作·其六
作者：杨圻
朝代：清
体裁：七言绝句

翠微窈窕见明霞，同斲香轮走钿车。拾得芳菲归院去，小山红药发秋花。
夜光杯曲为人作·其四
作者：杨圻
朝代：清
体裁：七言绝句

肩瘦不胜璎珞重，腰轻初怯带围松。无心辨得愁滋味，细嚼胭脂沁齿红。
夜半闻春雨声晓起开户暖霞泼地矣
作者：杨圻
朝代：清
体裁：七言绝句

恻恻春阴添夜寒，晓来犹觉锦衾单。绿窗照雨朝阳湿，烘热一庭红牡丹。
夜坐北池
作者：杨圻
朝代：清
体裁：五言绝句

中岭云已开，上方泉犹滴。明月过峰来，玲珑照松雪。
夜坐微雨
作者：杨圻
朝代：清
体裁：五言律诗

溪里草堂暝，雨微生夕凉。镜昏江海气，衣湿芰荷香。世乱诗无律，家贫道岂忘。与人哀乐异，人道是疏狂。
夜宿北山
作者：杨圻
朝代：清
体裁：古风

朗咏石屋里，禅房生白云。北峰泉水落，涓滴静犹闻。幽鸟窥僧睡，但见香氤氤。空山终夜响，涧乱月纷纷。
夜宿太山下望玉皇阁
作者：杨圻
朝代：清
体裁：古风

夜行太山下，山青风月白。飞泉落幽云，苍苍响清夕。杰构在绝顶，望之如岸帻。巍巍岳气阴，浩浩太虚碧。夜静万象凝，肃肃荡心魄。高寒拔宇宙，云霄有人迹。抱琴上秋山，焚香扫松石。会当寻安期，长跪求丹液。
夜宿山中甘露馆松雨小晴山势面北月过峰来已午夜矣
作者：杨圻
朝代：清
体裁：五言绝句

灯火出云海，房栊依翠微。月明松雨落，一滴幽人衣。
夜宿山溪舟中晨起入观音山
作者：杨圻
朝代：清
体裁：五言律诗

日出僧亦起，清潭晓汲时。客来人不见，百鸟散高枝。古寺幽春晓，梅花雪间之。烧香清磬响，杳杳出云迟。
夜宿白鹤观
作者：杨圻
朝代：清
体裁：五言律诗

云海苍茫里，星河出没时。雪光侵野火，风力响春旗。夜静心何在，诗寒骨可知。置身霄汉上，搔首欲何辞。
夜宿逍遥谷石窟
作者：杨圻
朝代：清
体裁：五言律诗

乱石青天里，悬崖枕藉时。仙人原有宅，醉语亦成诗。夜静听崩雪，山空闻折枝。平明出谷口，险尽尚惊疑。
夜归
作者：杨圻
朝代：清
体裁：五言绝句

夜色房栊静，归来烟树间。月明花弄影，幽犬吠春山。
夜次白河县热甚舟中望月
作者：杨圻
朝代：清
体裁：五言律诗

翠微摩碧落，万木拥孤城。石壁闻人语，溪云似马行。天明山月出，江热晓蝉清。一宿空舟客，凄凄远路情。
夜泊襄阳夫人城怀远
作者：杨圻
朝代：清
体裁：五言律诗

野岸风涛急，江楼鼓角清。星河临楚郡，灯火见樊城。波上有鸿雁，天边闻甲兵。晓来寻战迹，残月水边明。
夜游公园看芍药
作者：杨圻
朝代：清
体裁：七言绝句

日落灯明见丽人，百花深处驻雕轮。东风十里春游夜，都付衣香与暗尘。
夜游北海藕残露冷秋思已深
作者：杨圻
朝代：清
体裁：五言律诗

太液来秋色，波凉残藕香。金风兼玉露，水殿接云房。吾爱旧时月，共兹今夕觞。谁怜飘桂蕊，曾照按霓裳。
夜游昆明湖
作者：杨圻
朝代：清
体裁：五言绝句

昆明秋月夜，水殿不胜寒。暗里红莲落，何人倚玉栏。
夜热喜雨
作者：杨圻
朝代：清
体裁：七言绝句

绿树无声噪晚蝉，青童扫榻便清眠。满城山雨鸣溪涨，自起烧灯看白莲。
夜登北峰
作者：杨圻
朝代：清
体裁：古风

秋山清雨后，松月殊佳哉。今夕好风色，乃无馀子来。惟无馀子来，令我心颜开。青童知我意，临江洗金罍。当众不能饮，独酌倾百杯。江枫落明月，秋听清可哀。我意与众殊，猿鹤应不猜。
夜登徐州南城
作者：杨圻
朝代：清
体裁：五言律诗

三日军中宿，城南客兴閒。夜来好风月，独坐怨关山。万马寒沙上，孤鸿落木间。后人应俯仰，输我及追攀。
夜闻风涛澎湃近在户外晓起木叶尽脱乃见海上青峰咫尺间耳
作者：杨圻
朝代：清
体裁：古风

叶落人语响，林疏出台榭。晓窗见远山，乃在疏林罅。三年羁南服，遵海一廛借。飘泊干戈际，感兹流光诧。衰疾恒晏眠，空窗相枕籍。风涛喧渐近，青嶂静如画。孤烛海山深，秋声都在夜。
夜雨与妇约早起游北山看泉
作者：杨圻
朝代：清
体裁：七言绝句

却为春寒洗玉樽，隐居长伴马文园。北楼一夜桃花雨，更约明朝游剑门。
夜雨宿颐和园朝起·其一
作者：杨圻
朝代：清
体裁：七言绝句

红杏枝头晓色幽，新莺声涩殿西头。离宫一夜听山雨，湖上春寒闭酒楼。
夜雨宿颐和园朝起·其二
作者：杨圻
朝代：清
体裁：七言绝句

寻常百姓语从容，涤器今输卖酒翁。如此湖山好烟雨，酒帘斜挂殿当中。
大军将发洛阳逢同乡
作者：杨圻
朝代：清
体裁：七言绝句

正发洛阳逢驿使，家书为我报平安。书中不说军中事，祇向江南寄牡丹。
大军次卢龙
作者：杨圻
朝代：清
体裁：五言律诗

杀气入云霄，将军带宝刀。一心洗兵马，四海仰英豪。落日当营大，秋天出塞高。遥知后来者，筹笔想贤劳。
大别山
作者：杨圻
朝代：清
体裁：五言绝句

岩下坐樵子，问之杳不答。中原风雨来，举酒看江色。
大埔观猿·其一
作者：杨圻
朝代：清
体裁：七言绝句

水乱沧洲峰壑深，愁胡幽响落风林。满身松雨碧山暝，仙骨惊寒时一吟。
大埔观猿·其三
作者：杨圻
朝代：清
体裁：七言绝句

接臂风摇山果落，披衣露湿女萝寒。洞天仙侣宿花影，月乱红藤隔水看。
大埔观猿·其二
作者：杨圻
朝代：清
体裁：七言绝句

来去山中忘岁年，攀枝挂影照寒泉。数声清啸不知处，石壁青苍松湿烟。
大埔观猿·其五
作者：杨圻
朝代：清
体裁：七言绝句

攀壑移情俯仰间，离群遗世意犹閒。□□□□□□□，□□□□□□□。
大埔观猿·其四
作者：杨圻
朝代：清
体裁：七言绝句

移令孤情峰壑间，深山大泽意犹閒。今从招隐袁公去，与尔同群啼海山。
大理院古槐
作者：杨圻
朝代：清
体裁：五言绝句

讼庭吏人散，绿静一蝉吟。遂念南冠客，悠然羡物心。
大雪至九江二首·其一
作者：杨圻
朝代：清
体裁：五言绝句

夕曛明积雪，江色上灯火。风定泊浔阳，诗清得未有。
大雪至九江二首·其二
作者：杨圻
朝代：清
体裁：五言绝句

返照敛寒霁，江楼暮欲明。何人好风调，酒煖貂裘轻。
大风两周纪念·其一
作者：杨圻
朝代：清
体裁：七言绝句

上马何如倚马强，管城营垒摊旌枪。昔时偃草思君子，今日披襟想大王。
大风两周纪念·其二
作者：杨圻
朝代：清
体裁：七言绝句

两年辛苦干戈际，万本胼胝战斗中。莫道文人无气力，毛管毛瑟总同功。
天山曲
作者：杨圻
朝代：清
体裁：古风

玉门风雪拂云鬟，一曲刀环破虏还。上将功勋开朔漠，美人幽怨念家山。盛朝甲子贞元颂，八表澄清车书统。圣明天子太平年，瀚海乌梁修朝贡。独有天方向化迟，东来声教渡车师。白环诣阙留王母，文马来庭款月支。胡儿背德据西域，复拔汉旌寇边邑。当时妃子不知愁，一笑倾城再倾国。天马高歌翠辇陪，阆风本自接瑶台。却从青海呼鹰去，还向河源射虎来。于阗玉煖春烟腻，安息天香容光异。可汗衣佩惹芳菲，灵芸竟体吹兰气。可汗雄武复温存，举国春风笑语闻。雪里开关连骑出，玉人相并看昆崙。温柔终老宜行乐，扫穴犁庭孽自作。不闻鼓角动伊凉，岂有功名惊卫霍。武皇西顾眷诸羌，数纪承平斥堠荒。骤报姑师遮汉使，更传胡马渡前王。河西陇右匈奴臂，屠耆负固两兄弟。反侧难安叶护心，羁縻未就班超议。橐驼东下满胡沙，三十六城皆虏骑。燉煌烽火达甘泉，渠黎早备窥边计。明年骠骑取乌孙，西出河湟略边地。王师八月下连营，乌垒屯田旧制兵。天子诏增都尉戍，将军请筑受降城。黑水营边鼓声寂，贰师失道陷深敌。雪没人烟古战场，风摇刁斗大戈壁。绝域三更拜井泉，孤军百日悬沙碛。夜静天秋塞雁高，围城月白吹羌笛。为觅封侯不肯归，五千貂锦齐呜咽。积雪千山与万山，驱兵再度玉门关。交河总管筹边策，不斩楼兰誓不还。朔方健儿渡碛里，铁甲无声风沙起。黄昏万马饮金河，亭障悠悠九千里。蛾眉颦蹙侍毡裘，夜报天戈下火州。国破休教妻子累，大王西去莫淹留。阏氏雨泣单于舞，踯躅提刀不忍去。帐中红粉抵死催，马上枭雄频回顾。旌旗西指拂天狼，垓下歌声困项王。明日辕门传献馘，将军拜表破高昌。班师郊劳迎笳鼓，诏建安西都护府。酒泉从此靖胡尘，不是穷兵非好武。开疆拓土贺元戎，三箭天山早挂弓。岂似轮台哀痛诏，天王罪己将无功。当年助顺辟蒿莱，别有降王壁垒开。一骑香尘烽火熄，明驼轻载美人来。沙场风压貂裘重，阵云满地衣香冻。祁连山月远相随，恸哭爷娘走相送。琵琶悽绝一声声，大雪纷纷上马行。一拍哀笳双泪落，可怜胡语不分明。王头饮器献天子，妾心古井从今始。何难一死报君恩，欲报君恩不能死。忽到阳关古戍楼，明眸皓齿一回头。失声长恸无家别，关下行人尽泪流。牛羊万里望乡井，龙沙日远长安近。呼天不语山茫茫，天已尽头山未尽。零乱惊魂起暮笳，关山落日暗平沙。凭栏掩面登车去，从此明妃不见家。香轮缓缓朝天去，千乘万骑昏尘雾。肃州东下又甘州，从头重数幽州路。入关拂面起东风，百草千花泪眼中。想像翠华三万里，至今父老忆惊鸿。边城过尽中原好，风物伤心黯烟草。陇上春寒梳洗迟，骊山月落更衣早。桃花杨柳短长亭，乳燕流莺京洛道。紫陌鸡鸣见汉宫，蓟门烟树云中晓。蓟门烟树是皇州，阊阖天开拥冕旒。北极河山随彩仗，长杨车骑满瀛洲。玉阶扶定珠帘捲，天颜有喜催归苑。愁容瘦损况欢容，昭阳第一春光满。千门万户建章宫，翠辇风飘闻凤琯。三海恩波无限深，上林花鸟从今暖。瀛台小宴月笼沙，诏遣羊车拥丽华。夜叩金铺楼殿寂，独眠人睡闭梨花。青娥阿监争嗟恻，如此繁华无欢色。君王含笑侍人愁，露似珍珠花似泣。野孛频侵帝座分，史官夜奏星占急。沉香甲煎到天明，唾壶红泪终宵湿。洛女空令赋感甄，楚王有意怜绳息。官家为罢未央游，转惜倾城怒蔡侯。花自无言春自暖，亲裁手诏劝忘忧。清真赐洗华清浴，御沟水腻凝脂馥。拥入东风海上楼，宫莺啼遍三山绿。楼高不见故乡天，马邑龙城路万千。上国风华浓似锦，故宫归梦杳如年。朝朝暮暮愁城闭，自拨箜篌诉哀厉。风和日丽断肠天，月明花暗消魂地。空房深坐屏侍从，慢撚轻弹凄调纵。忽变流沙塞上声，游鱼栖鸟俱悽恸。部曲夷歌久不闻，家山入破哀谁共。此时一怒碎箜篌，剪断鲲弦不复弄。可堪愁苦忆欢娱，往事悠悠来入梦。夜梦天山猎雪回，龙堆火照夜光杯。大王欲看波斯舞，笑酌蒲萄拥膝催。三年日月但悽咽，太后哀怜召相见。中使催朝长信宫，六飞已上祈年殿。温语偏承任姒欢，淡妆不避尹邢面。我见犹怜况至尊，雪肤花貌心冰霰。罗敷结发有狂夫，国破家亡白骨枯。臣罪当诛妾薄命，覆巢完卵古来无。肝肠慷慨词决绝，再拜从容完大节。含泪陈情含笑辞，六宫相顾俱悽咽。金阙西厢深闭门，慈云祸水两无痕。全生不感君王意，就死犹衔圣母恩。诏赐辒辌从蕃俗，返骨故乡应瞑目。玉匣珠襦黄竹歌，哀琴细鼓苍梧曲。旧臣遗老半生存，白马素车争迎哭。河山无改故宫平，夜夜啼鹃觅金粟。剪纸招魂度玉关，步虚环佩五更寒。断无幽恨留青冢，月黑风高行路难。汉城西北回城畔，后人省识湘灵怨。终古冰山锁墓门，眉痕犹似青峰乱。吴宫花草葬西施，故主相逢地下知。雨湿冬青携麦饭，年年伏腊拜荒祠。返生无计采灵药，官家惋惜复嗟愕。当时诔笔命词臣，不赋哀蝉歌黄鹄。南内霜寒掩洞房，宫人垂泪扫空床。五更长乐疏钟尽，鹦鹉犹疑理晓妆。九重不豫多休暇，春色幽幽閒台榭。羊车重过殿西头，细雨无人落花下。碧云无际想衣裳，绣幄经年闻兰麝。塞上烟消寒食天，宫中火冷清明夜。边臣褒鄂尽酬庸，紫阁图形诏画工。一例承恩留玉貌，宝刀银甲气如虹。英姿飒爽惊绝代，物换星移今犹在。明珰翠羽照人间，细骨轻躯来绝塞。故教奇节付丹青，未必英雄非粉黛。圣德珠还古未闻，佳人玉碎今难再。乾隆往事似开元，西苑重游问内官。水殿云房都不是，玉人何处倚栏杆。五步一楼十步阁，太液秋哀凉风作。雨鬓烟鬟不可寻，白蘋无际红莲落。犹见金茎承露盘，汉时宫阙晋衣冠。马龙车水千门晚，凝碧池头一例看。省中吏散蓬壶靓，金屋啼痕觅香径。夕殿微凉锁洞天，沉沉云海烟花暝。此时月浸翠云裘，省识先皇照夜游。宝月楼南圆镜北，扁舟指点水天秋。天章惊拜星云丽，此地垂裳想遭际。圣代千秋文藻情，孤臣此日攀髯意。仙侣移舟旧迹空，繁华事散大明宫。少陵野老王摩诘，一代诗人涕泪中。兴亡到眼清哀动，石鲸无恙铜仙重。圣武他年纪裕陵，冰心万古埋香冢。苜蓿离宫信有之，羌笳哀乱怨龟兹。至今弱水悠悠恨，长向西流无尽时。
天山曲附香妃外传
作者：杨圻
朝代：清

玉门风雪拂云鬟，一曲刀环破虏还。上将功勋开朔漠，美人幽怨念家山。盛朝甲子贞元颂，八表澄清车书统。圣明天子太平年，瀚海乌梁修朝贡。独有天方向化迟，东来声教渡车师。白环诣阙留王母，文马来庭款月支。胡儿背德据西域，复拔汉旌寇边邑。当时妃子不知愁，一笑倾城再倾国。天马高歌翠辇陪，阆风本自接瑶台。却从青海呼鹰去，还向河源射虎来。于阗玉煖春烟腻，安息天香容光异。可汗衣佩惹芳菲，灵芸竟体吹兰气。可汗雄武复温存，举国春风笑语闻。雪里开关连骑出，玉人相并看昆崙。温柔终老宜行乐，扫穴犁庭孽自作。不闻鼓角动伊凉，岂有功名惊卫霍。武皇西顾眷诸羌，数纪承平斥堠荒。骤报姑师遮汉使，更传胡马渡前王。河西陇右匈奴臂，屠耆负固两兄弟。反侧难安叶护心，羁縻未就班超议。橐驼东下满胡沙，三十六城皆虏骑。燉煌烽火达甘泉，渠黎早备窥边计。明年骠骑取乌孙，西出河湟略边地。王师八月下连营，乌垒屯田旧制兵。天子诏增都尉戍，将军请筑受降城。黑水营边鼓声寂，贰师失道陷深敌。雪没人烟古战场，风摇刁斗大戈壁。绝域三更拜井泉，孤军百日悬沙碛。夜静天秋塞雁高，围城月白吹羌笛。为觅封侯不肯归，五千貂锦齐呜咽。积雪千山与万山，驱兵再度玉门关。交河总管筹边策，不斩楼兰誓不还。朔方健儿渡碛里，铁甲无声风沙起。黄昏万马饮金河，亭障悠悠九千里。蛾眉颦蹙侍毡裘，夜报天戈下火州。国破休教妻子累，大王西去莫淹留。阏氏雨泣单于舞，踯躅提刀不忍去。帐中红粉抵死催，马上枭雄频回顾。旌旗西指拂天狼，垓下歌声困项王。明日辕门传献馘，将军拜表破高昌。班师郊劳迎笳鼓，诏建安西都护府。酒泉从此靖胡尘，不是穷兵非好武。开疆拓土贺元戎，三箭天山早挂弓。岂似轮台哀痛诏，天王罪己将无功。当年助顺辟蒿莱，别有降王壁垒开。一骑香尘烽火熄，明驼轻载美人来。沙场风压貂裘重，阵云满地衣香冻。祁连山月远相随，恸哭爷娘走相送。琵琶凄绝一声声，大雪纷纷上马行。一拍哀笳双泪落，可怜胡语不分明。王头饮器献天子，妾心古井从今始。何难一死报君恩，欲报君恩不能死。忽到阳关古戍楼，明眸皓齿一回头。失声长恸无家别，关下行人尽泪流。牛羊万里望乡井，龙沙日远长安近。呼天不语山茫茫，天已尽头山未尽。零乱惊魂起暮笳，关山落日暗平沙。凭栏掩面登车去，从此明妃不见家。香轮缓缓朝天去，千乘万骑昏尘雾。肃州东下又甘州，从头重数幽州路。入关拂面起东风，百草千花泪眼中。想像翠华三万里，至今父老忆惊鸿。边城过尽中原好，风物伤心黯烟草。陇上春寒梳洗迟，骊山月落更衣早。桃花杨柳短长亭，乳燕流莺京洛道。紫陌鸡鸣见汉宫，蓟门烟树云中晓。蓟门烟树是皇州，阊阖天开拥冕旒。北极河山随彩仗，长杨车骑满瀛洲。玉阶扶定珠帘捲，天颜有喜催归苑。愁容瘦损况欢容，昭阳第一春光满。千门万户建章宫，翠辇风飘闻凤琯。三海恩波无限深，上林花鸟从今暖。瀛台小宴月笼沙，诏遣羊车拥丽华。夜叩金铺楼殿寂，独眠人睡闭梨花。青娥阿监争嗟恻，如此繁华无欢色。君王含笑侍人愁，露似珍珠花似泣。野孛频侵帝座分，史官夜奏星占急。沉香甲煎到天明，唾壶红泪终宵湿。洛女空令赋感甄，楚王有意怜绳息。官家为罢未央游，转惜倾城怒蔡侯。花自无言春自暖，亲裁手诏劝忘忧。清真赐洗华清浴，御沟水腻凝脂馥。拥入东风海上楼，宫莺啼遍三山绿。楼高不见故乡天，马邑龙城路万千。上国风华浓似锦，故宫归梦杳如年。朝朝暮暮愁城闭，自拨箜篌诉哀厉。风和日丽断肠天，月明花暗销魂地。空房深坐屏侍从，慢撚轻弹凄调纵。忽变流沙塞上声，游鱼栖鸟俱悽恸。部曲夷歌久不闻，家山入破哀谁共。此时一怒碎箜篌，剪断鲲弦不复弄。可堪愁苦忆欢娱，往事悠悠来入梦。夜梦天山猎雪回，龙堆火照夜光杯。大王欲看波斯舞，笑酌蒲萄拥膝催。三年日月但悽咽，太后哀怜召相见。中使催朝长信宫，六飞已上祈年殿。温语偏承任姒欢，淡妆不避尹邢面。我见犹怜狂至尊，雪肤画貌心冰霰。罗敷结发有狂夫，国破家亡白骨枯。臣罪当诛妾薄命，覆巢完卵古来无。肝肠慷慨词决绝，再拜从容完大节。含泪陈情含笑辞，六宫相顾俱悽咽。金阙西厢深闭门，慈云祸水两无痕。全生不感君王意，就死犹衔圣母恩。诏赐辒辌从藩俗，返骨故乡应瞑目。玉匣珠襦黄竹歌，哀琴细鼓苍梧曲。旧臣遗老半生存，白马素车争迎哭。河山无改故宫平，夜夜啼鹃觅金粟。剪纸招魂度玉关，步虚环佩五更寒。断无幽恨留青冢，月黑风高行路难。汉城西北回城畔，后人省识湘灵怨。终古冰山锁墓门，眉痕犹似青峰乱。吴宫花草葬西施，故主相逢地下知。雨湿冬青携麦饭，年年伏腊拜荒祠。返生无计采灵药，官家惋惜复嗟愕。当时诔笔命词臣，不赋哀蝉歌黄鹄。南内霜寒掩洞房，宫人垂泪扫空床。五更长乐疏钟尽，鹦鹉犹疑理晓妆。九重不豫多休暇，春色幽幽闲台榭。羊车重过殿西头，细雨无人落花下。碧云无际想衣裳，绣幄经年闻兰麝。塞上烟消寒食天，宫中火冷清明夜。边臣褒鄂尽酬庸，紫阁图形诏画工。一例承恩留玉貌，宝刀银甲气如虹。英姿飒爽惊绝代，物换星移今犹在。明珰翠羽照人间，细骨轻躯来绝塞。故教奇节付丹青，未必英雄非粉黛。圣德珠还古未闻，佳人玉碎今难在。乾隆往事似开元，西苑重游问内官。水殿云房都不是，玉人何处倚栏杆。五步一楼十步阁，太液秋哀凉风作。雨鬓烟鬟不可寻，白蘋无际红莲落。犹见金茎承露盘，汉时宫阙晋衣冠。马龙车水千门晚，凝碧池头一例看。省中吏散蓬壶靓，金屋啼痕觅香径。夕殿微凉锁洞天，沉沉云海烟花暝。此时月浸翠云裘，省识先皇照夜游。宝月楼南圆镜北，扁舟指点水天秋。天章惊拜星云丽，此地垂裳想遭际。圣代千秋文藻情，孤臣此日攀髯意。仙侣移舟旧迹空，繁华事散大明宫。少陵野老王摩诘，一代诗人涕泪中。兴亡到眼清哀动，石鲸无恙铜仙重。圣武他年纪裕陵，冰心万古埋香冢。苜蓿离宫信有之，羌笳哀乱怨龟兹。至今弱水悠悠恨，长向西流无尽时。
天成寺诗
作者：杨圻
朝代：清
体裁：古风

远碧争涤洄，近翠交横恣。圭峰与西江，攒豁为形势。行尽桐井山，已到天成寺。兹山蕃百卉，泉清石奇丽。到门但见花，春色连云腻。是生白藤花，禾雀名殊致。䙰褷若仙禽，雪色翘绶翅。山风落高岑，玉羽锵然坠。南州草木状，真宰泄幽秘。花鸟不可分，上下松杉翠。鹃葵与杞橘，泱漭岩涧邃。春喧众芳发，萦络水石际。晨露浥清晖，溪谷孕花气。化为百和香，能令幽人醉。兹邑盛文儒，地灵胎秀异。唐子今名彦，索诗托遐寄。嗟余来南海，行吟独憔悴。国破久居夷，病废绝游辔。早办灵运屐，未酬少文志。大患昉有身，幽梦惊仙魅。今逢桃源客，如读仇池记。始知山泽间，别自有天地。颇思专一壑，饱我餐霞思。离垢如是住，观止无量意。忘机适自然，寂寞理幽事。为我语远公，临江幸相迟。惟恐山不深，犹闻足音至。
天津桥秋望
作者：杨圻
朝代：清
体裁：七言绝句

津桥车马晚来绝，古木无人落照清。欲问上阳旧宫殿，寒鸦流水不分明。
太和殿
作者：杨圻
朝代：清
体裁：五言律诗

鹤盖五更集，朝阳下汉宫。云霞凌晓阙，燕雀满春空。人语来天上，衣声出殿中。四方封事少，郭李已成功。
太庙看花
作者：杨圻
朝代：清
体裁：五言律诗

春色满幽殿，倾城游建章。林花蜂共落，松影鹤知凉。云露有光气，衣裳想御香。子昂伤寂寞，客邸在宣阳。
太液池煮茗憩坐花絮塞流红浪欲晚
作者：杨圻
朝代：清
体裁：七言绝句

惊心烟柳锁龙池，凝碧诗成春不知。日晚乘流各归去，水深花满已多时。
夫妇冒雪游剑门从北山归
作者：杨圻
朝代：清
体裁：七言绝句

尚湖林壑足清游，夫妇题诗暂解忧。行到北山松雪里，为君更进翠云裘。
夫妇荡舟至剑门宝岩下
作者：杨圻
朝代：清
体裁：七言律诗

绿满平畴红满堤，轻舟浅水尚湖西。林花和雨一齐落，山鸟呼人到处啼。五簋佳肴非应客，一囊诗句但谋妻。筠笼采得杨梅熟，满袖溪云两屐泥。
夹马营秋望
作者：杨圻
朝代：清
体裁：五言律诗

天命定征伐，中原付子孙。游人寻故里，云气抱孤村。远水流清洛，秋原火陆浑。帝王宁有种，驻马一消魂。
奉军逼京畿三月二十九从大军发洛阳渡河北寄江南亲友·其一
作者：杨圻
朝代：清
体裁：七言绝句

辽海微闻铁骑过，长城四顾阵云多。马头忽见太行绿，昨夜东风先渡河。
奉军逼京畿三月二十九从大军发洛阳渡河北寄江南亲友·其三
作者：杨圻
朝代：清
体裁：七言绝句

一夜渔阳鼙鼓愁，春阴浩荡接关楼。明朝战胜题诗处，泼墨燕云十六州。
奉军逼京畿三月二十九从大军发洛阳渡河北寄江南亲友·其二
作者：杨圻
朝代：清
体裁：七言绝句

黄河东望正思君，一片关山日暮云。马后洛阳如锦绣，看花时节去从军。
奉呈湘绮老人时将南归潇湘矣·其一
作者：杨圻
朝代：清
体裁：七言绝句

前辈风流已两朝，山青头白黯魂消。比来谈笑流西晋，如此人间太寂寥。
奉呈湘绮老人时将南归潇湘矣·其二
作者：杨圻
朝代：清
体裁：七言绝句

江湖莫讶致身迟，烟水浮家海内知。风逆洞庭行不得，与君解带看残棋。
奉寄王晋老乞诗序
作者：杨圻
朝代：清
体裁：古风

阿耋光颜皆侯王，贩夫屠子能文章。同光儒术称疏阔，即今视之犹虞唐。近时流辈推江孔，割裂骚雅尊濮桑。清风浩气不吞吐，咀啮腐鼠充胃肠。刻画琐屑捐大体，敦厚岂独嗟诗亡。文章如此况气节，以觇世运心神伤。公文起衰今韩愈，论文一字非轻许。常从儒雅见气骨，直以光芒扫烟雾。烧镫煮酒飞雄辞，三叹今人不如古。案头玉尺天下才，独谓圻诗如杜甫。天崩地坼弃微官，东来江海投钓竿。醉后不知星宿改，吟成便觉山水寒。心雄骨瘦亦徒尔，别有哀乐非悲欢。精诚荡动岂无为，欲叩真宰披心肝。长沙尚书今邱珑，每倚清秋望云梦。山公夹带非我求，文字知心千载重。安得今世有宗匠，愿乞一言关飞动。
奉题六桥将军诗集并谢赠诗·其一
作者：杨圻
朝代：清
体裁：七言绝句

苏白才名一卷传，相逢已在义熙年。眼中名将成名士，如此人间亦可怜。
奉题六桥将军诗集并谢赠诗·其三
作者：杨圻
朝代：清
体裁：七言绝句

清诗赠我福人衔，风月江山一担担。十载从军半天下，王敦兵马满江南。
奉题六桥将军诗集并谢赠诗·其二
作者：杨圻
朝代：清
体裁：七言绝句

高适当年顾盻雄，将军诗卷挂雕弓。庸知一骑横秋塞，回日楼台涕泪中。
奉题六桥将军诗集并谢赠诗·其四
作者：杨圻
朝代：清
体裁：七言绝句

风流我愧铁崖名，百战归来载酒行。安得天河洗兵甲，江山一担上肩轻。
奉题默君先生正气呼天集·其一
作者：杨圻
朝代：清
体裁：七言绝句

乘风归去庸非福，天醉难留独醒身。浩劫之来从陷溺，有心人语见斯人。
奉题默君先生正气呼天集·其三
作者：杨圻
朝代：清
体裁：七言绝句

离鸾别鹤恨悠悠，十二哀词万古愁。从此月明倚虚幌，清辉谁复念鄜州。
奉题默君先生正气呼天集·其二
作者：杨圻
朝代：清
体裁：七言绝句

西南飘泊胡尘满，东北支离碧血多。破碎人间看不得，肯留冷眼此山河。
好事近 其一 樵夫二首
作者：杨圻
朝代：清
体裁：词

落日一肩明，处处山寒水寂。若问江头宫殿，是寻常巷陌。晚来红叶打柴门，人语青山隔。归去江村烧火，有孝陵松柏。
好事近 其一 渔父四首，拟朱希真
作者：杨圻
朝代：清
体裁：词

一做钓鱼翁，不似红尘时节。随意一篙撑去，断人间事业。晚来江岸醉归时，风冷酒壶热。雪压芦花深处，却满船明月。
好事近 其三 渔父四首，拟朱希真
作者：杨圻
朝代：清
体裁：词

晓起坐江头，水际烟销日出。昨夜似闻风雨，无桃花踪迹。一声欸乃绿波间，惊起鹭鸶白。明日无钱沽酒，但今朝醉得。
好事近 其二 樵夫二首
作者：杨圻
朝代：清
体裁：词

踏破旧芒鞋，都是寒烟落日。行过雨花台畔，看前朝山色。晚来烟火点江村，门外大风雪。寻个渔翁閒话，把兴亡细说。
好事近 其二 渔父四首，拟朱希真
作者：杨圻
朝代：清
体裁：词

一片好斜阳，都是黄昏风色。眼底山川无恙，却暗伤亡国。云横北固乱潮平，独坐钓江碧。斟尽半壶残酒，有鱼儿声息。
好事近 其四 渔父四首，拟朱希真
作者：杨圻
朝代：清
体裁：词

煮酒敌江寒，水上梅花清寂。一个渔翁为主，众渔翁为客。夜深雪后过江来，天地月光白。采石矶头旧事，问飞流绝壁。
好事近·偕宪卿饮蛇山奥略楼晚眺
作者：杨圻
朝代：清
体裁：词

灯火上江楼，楼外乱山残雪。数尽帆樯千点，无巴陵消息。强扶残醉倚长空，风定雁行直。才得夕阳过了，便江寒月白。
好事近·北山
作者：杨圻
朝代：清
体裁：词

雨湿一山云，洞里乱松烟落。不辨仙源何处，但飞花千壑。閒禽三两隔峰啼，来去自知乐。行到碧苔深处，有幽人惊觉。
好事近·北山
作者：杨圻
朝代：清

雨湿一山云，洞里乱松烟落。不辨仙源何处，但飞花千壑。闲禽三两隔峰啼，来去自知乐。行到碧苔深处，有幽人惊觉。